SL Uradni list Evropske unije C 14/35

Osmo letno poročilo o izvajanju Skupnega ukrepa Sveta z dne 12. julija 2002 o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja (2002/589/SZVP)

2010/C 14/02

UVOD

EU je v letu 2008 še naprej spodbujala vprašanje osebnega in lahkega orožja na vseh večstranskih forumih in pri političnem dialogu s tretjimi državami, vključno z bienalnim srečanjem držav pogodbenic programa ZN iz leta 2001 za preprečevanje, boj in odpravljanje nedovoljene trgovine z osebnim in lahkim orožjem, ki je potekalo v New Yorku med 14. in 18. julijem 2008. EU je bila zadovoljna, da je bilo na bienalnem srečanju držav pogodbenic sprejeto vsebinsko poročilo, katerega vsebina dejansko določa izboljšanje in krepitev izvajanja akcijskega programa ZN. Leta 2008 je Svet Evropske unije dosegel tudi dogovor o vključitvi elementa osebnega in lahkega orožja v sporazume med EU in tretjimi državami ter o referenčnem besedilu. EU še naprej močno spodbuja napredek pri krepitvi nadzora pri prenosu osebnega in lahkega orožja ter pripadajočega streliva. EU je leta 2008 obeležila deseto obletnico obstoja kodeksa ravnanja EU pri izvozu orožja, ki je precej prispeval k temu cilju.

EU je še naprej zagotavljala pomoč tretjim državam pri boju proti destabilizirajočemu kopičenju osebnega in lahkega orožja, vključno z izvajanjem več skupnih ukrepov ter s projekti, ki so jih države članice EU podprle na nacionalni ravni.

Evropska komisija ima v okviru politike sodelovanja in razvojne politike še naprej pomembno vlogo pri izvajanju strategije Evropske unije o osebnem in lahkem orožju. Evropska komisija je v letu 2008 z geografskimi in tematskimi instrumenti nadaljevala z dejavnostmi na področju osebnega in lahkega orožja.

Evropski svet je 15. in 16. decembra 2005 sprejel strategijo EU za boj proti nezakonitemu kopičenju in trgovini z osebnim in lahkim orožjem ter pripadajočim strelivom. V tem dokumentu je poudarjena potreba po dosledni politiki EU na področju varnosti in razvoja, s katero naj bi se v celoti izkoristila sredstva, ki so EU na voljo na večstranski in regionalni ravni, v Evropski uniji in v okviru njenih zunanjih odnosov. Strategija je politično vodilo tako za dejavnosti EU na tem področju z uporabo različnih razpoložljivih instrumentov kot za njene države članice.

To poročilo je razdeljeno na tri dele:

— del I zajema prizadevanja držav članic pri reševanju problemov, povezanih z osebnim in lahkim orožjem,

— v drugem delu so obravnava mednarodna prizadevanja za uresničevanje ustreznih dogovorov,

— v delu III je obravnavano sodelovanje pri delu mednarodnih organizacij in v regionalnih dogovorih na področju klasičnega orožja, predvsem osebnega in lahkega orožja,

— v Prilogo je vključen seznam kontaktnih točk držav članic EU na področju osebnega in lahkega orožja.

Poročilo se nanaša na Skupni ukrep Sveta 2002/589/SZVP ter Program EU za preprečevanje nedovoljenega prometa s konvencionalnim orožjem in boj proti njemu, ki ga je Svet sprejel 26. junija 1997. V njem je poudarek na dejavnostih, ki so potekale leta 2008.

I. NACIONALNA IZVEDBENA PRIZADEVANJA V LETU 2008

1.A Sodelovanje, usklajevanje in izmenjava informacij med upravnimi organi in organi pregona

V nadaljevanju so prispevki, ki so jih do sedaj posredovale države članice EU o svojih nacionalnih prizadevanjih za okrepitev sodelovanja med upravnimi organi in organi pregona leta 2008:

AVSTRIJA

Avstrija je okrepila sodelovanje, usklajevanje in izmenjavo informacij med upravnimi organi in organi pregona. Ministrstvo za evropske in mednarodne zadeve, ministrstvo za notranje zadeve, ministrstvo za gospodarske zadeve in delo ter ministrstvo za obrambo so se leta 2008 sestajali na medresorskih sestankih.

BOLGARIJA

Bolgarija je nadalje spodbujala medinstitucionalno sodelovanje, usklajevanje in izmenjavo informacij za boj proti kopičenju in razširjanju osebnega in lahkega orožja ter preprečevanje nezakonite trgovine z njim.

DANSKA

Zakonodajo o orožju in razstrelivih, ki ureja tudi osebno in lahko orožje, izvršuje dansko ministrstvo za pravosodje.

Danska zakonodaja o orožju in eksplozivih določa, da orožja in streliva ni dovoljeno uvažati, izdelovati, pridobiti, posedovati ali nositi brez dovoljenja, ki ga izda minister za pravosodje ali oseba, ki jo za izdajo dovoljenj pooblasti minister.

Zakonodaja prav tako določa, da orožja ali razstreliva katere koli vrste, vključno s strelivom, ni dovoljeno izvažati brez posebnega dovoljenja ministra za pravosodje. Ta določba se nanaša tudi na osebno in lahko orožje.

Minister za pravosodje je posamezna policijska okrožja pooblastil za izdajanje nekaterih od navedenih dovoljenj za osebno in lahko orožje (posedovanje strelnega orožja itd.).

Zbirke podatkov in evidence

Danska policija je vzpostavila centralno elektronsko zbirko podatkov (policijsko evidenco orožja), v katero se na podlagi prošenj za dovoljenje in evidentiranih nakupov gladkocevnih šibrenic itd. vpišejo vse osebe z orožnim dovoljenjem. V evidenci so tudi podatki o izgubljenem in ukradenem orožju.

V policijski evidenci orožja so navedene vse pomembne informacije, med drugim o vrsti in tipu orožja, izdelavi, modelu, oznakah (številki), kalibru in posebnih značilnostih. Vsak kos orožja je evidentiran pod posebno identifikacijsko številko. Policija lahko odredi, da se zadevni kos orožja označi z identifikacijsko številko, če ga ni označil že proizvajalec. V evidenci so tudi podatki o zgodovini zadevnega orožja, tako da je mogoče najti informacije o prejšnjih lastnikih.

Podatki o izgubljenem strelnem orožju itd. se posredujejo tudi schengenskemu informacijskemu sistemu (SIS).

Vsa danska strelska društva morajo poleg tega urediti lastne orožne evidence, ki morajo vsebovati podatke o vsem strelnem orožju, ki je v lasti posameznega društva in njegovih članov.

ESTONIJA

Policijske prefekture vsako leto pripravljajo akcije, med katerimi državljane spodbujajo, da oddajo nezakonito orožje in strelivo. Namen teh akcij je zmanjšanje količine nezakonitega orožja in streliva ter izboljšanje splošne varnosti. Vse zbrano in zaplenjeno orožje je uničeno.

NEMČIJA

Grožnja miru, varnosti in razvoju, ki jo predstavlja destabilizirajoče kopičenje in širjenje osebnega in lahkega orožja in pripadajočega streliva, je še naprej izredno zaskrbljujoča. Nemčija je zavezana vsestranskemu boju proti destabilizirajočemu kopičenju in širjenju osebnega in lahkega orožja ter pripadajočega streliva in želi prispevati h koncu te prakse. Pri uresničevanju tega cilja Nemčija kot država članica EU deluje v skladu s strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom, ki jo je Evropski svet sprejel 15. in 16. decembra 2005.

Zvezno zunanje ministrstvo je organiziralo redne sestanke nacionalne usklajevalne skupine za vprašanja osebnega in lahkega orožja, Na njih so se sestali strokovnjaki za orožje in nadzor izvoza z ministrstev, uprave, vojaških enot za nadzor orožja in preverjanje, nevladnih organizacij in industrije, da bi obravnavali vprašanja v zvezi z osebnim in lahkim orožjem, vključno s pripadajočim strelivom. Skupina med drugim razpravlja o politiki do osebnega in lahkega orožja, ki jo Nemčija zastopa v okviru mednarodnih in regionalnih forumov, o večstranski in dvostranski pomoči, pa tudi o izvajanju nacionalnih, regionalnih in vsesplošnih določb in predpisov. Sestankom predseduje predstavnik zveznega zunanjega ministrstva.

Sprejetih je bilo več pobud za sodelovanje med upravnimi organi in organi pregona na državni ravni, ki se nanašajo predvsem na nedavno uveljavljeno zakonodajo, pa tudi na preverjanje praktičnega delovanja veljavne zakonodaje. Usposabljanje je bilo vedno del teh prizadevanj.

GRČIJA

Spopadanje z nezakonito trgovino z osebnim in lahkim orožjem je najpomembnejša prednostna naloga grškega ministrstva za notranje zadeve in grške policijske uprave. Z vsemi močmi si prizadevamo za zmanjšanje, če ne odpravo, tega pojava in varovanje občutka varnosti prebivalcev. Leta 2008 je bil v okviru politike boja proti kriminalu zastavljen cilj, da se poveča število zaplemb nezakonito posedovanega in trženega osebnega in lahkega orožja, in sicer z izvajanjem posebnih usmerjenih akcijskih načrtov s strani pristojnih policijskih organov. Naša prizadevanja so potekala predvsem v dveh smereh:

1. nadzor vseh stopenj zakonitega gibanja orožja (uvoz, trgovina, posedovanje in raba);

2. okrepitev pregledov, v sodelovanju s skupno pristojnimi organi, da bi se identificiralo in zaplenilo nezakonito uvoženo, trženo, posedovano in uporabljano osebno in lahko orožje.

(a) Ukrepi za nadzor zakonitega gibanja osebnega in lahkega orožja

Naš urad upravlja elektronsko zbirko podatkov, ki je osrednjega nacionalnega pomena za izmenjavo informacij. Lahko hitro prejema in pošilja informacije v zvezi z vsem zakonito prenesenim orožjem ter se stalno posodablja s spremembami njegovega lastništva. Vsako iskanje orožja se vpiše v to zbirko zaradi njegove zaplembe ali uporabe kot dokaza v kazenskem postopku, v primeru izgube, kraje, nezakonitega odvzema ali najdbe zaradi identifikacije pri njegovem sledenju. Ta zbirka podatkov zagotavlja zgodovinske podatke o vsakem kosu orožja, od uvoza do zadnjega zakonitega imetnika (register orožja). Z omenjeno zbirko je poleg tega olajšana izmenjava informacij o osebnem in lahkem orožju z drugimi organi v Grčiji in v tujini. Določili smo najmanjše število pregledov, ki se vsak mesec opravijo v vseh podjetjih, ki se zakonito ukvarjajo s trgovino z orožjem. Te informacije se navzkrižno preverjajo z informacijami iz elektronske zbirke podatkov na našem uradu. Veljavne določbe Zakona 2168/1993 in ministrski sklepi, izdani s strani pristojnega organa, se dosledno izvajajo, saj predstavljajo temeljni pravni okvir Grčije za urejanje vprašanja orožja. Ta zakon je bil usklajen z Direktivo 91/477/EGS in Schengensko konvencijo. Ponekod so določena tudi strožja pravila (člen 15 Zakona 2168/1993 in člen 272 grškega kazenskega zakonika, kakor je bil spremenjen z Zakonom 2928/2001). Za zakonito gibanje osebnega in lahkega orožja v Grčiji (uvoz, izvoz, trgovina in tranzit) se v skladu z določbami Zakona 2168/1993 zahteva dovoljenje, ki ga, odvisno od primera, izda pristojni organ.

Sodelovanje z drugimi organi pregona v Grčiji (pristaniška policija, agencija za posebni nadzor) in vojaškimi organi je odlično. Izmenjujejo se informacije s pristojnimi organi držav, iz katerih se orožje uvaža ali prevaža.

(b) Ukrepi za nadzor nezakonite trgovine z orožjem

Ker sodelovanje na dvostranski, regionalni in mednarodni ravni velja za izjemno pomembno pri preprečevanju in zatiranju nezakonite čezmejne trgovine z orožjem, je Grčija s sosednjimi državami sklenila mednarodne sporazume o policijskem sodelovanju, sodeluje pa tudi v mednarodnih, regionalnih in dvostranskih organizacijah (jadransko-jonska pobuda, SECI, EUROPOL, INTERPOL).

Vozila za prevoz in osebe, ki vstopajo v državo, se nadzirajo na ustreznih vstopnih točkah. Izvaja se stalni nadzor na kopenskih in morskih mejah (v sodelovanju s pristaniškimi organi), da bi se osebam, ki nezakonito vstopajo v Grčijo, preprečil nezakonit vnos orožja. Vsi odkriti primeri se temeljito raziščejo, da bi se identificiralo in izločilo hudodelske združbe, ki so lahko udeležene v nezakoniti trgovini z orožjem. Na območjih, kjer trgovanje, posedovanje in uporaba orožja predstavlja resne težave, se v sodelovanju z lokalnimi skupnostmi in organi izvajajo posebni ukrepi.

Naši uradniki so v okviru zastopanja Grčije pri mednarodnih in regionalnih organizacijah in pobudah sodelovali v letu 2008, v letošnjem letu pa trenutno sodelujejo na sestankih in seminarjih, kjer se razpravlja o vprašanjih osebnega in lahkega orožja. Glede označevanja strelnega orožja, vam sporočamo naslednje:

1. V Grčiji ni proizvajalcev orožja, ki bi ga prodajali, razen državnega podjetja, ki proizvaja orožje za potrebe ministrstva za obrambo.

2. Glede določanja države proizvajalca orožja, Grčija v sodelovanju z vašim direktoratom podpira uporabo Natovega sistema označevanja STANAG 1059.

Prilagamo seznam orožja, ki so ga grški policijski organi zasegli v letu 2008, bodisi kot predmete/sredstva pri storitvi kaznivega dejanja ali kot najdeno orožje.

To orožje je dokazno gradivo za pripravo dosjeja v kazenskih postopkih in v skladu s členom 16 zakona 2168/1993 o njihovi prihodnosti odloča pristojno sodišče med obravnavo vsake zadeve.

Seznam orožja in razstreliva, zaseženega v Grčiji v letu 2008:

165 pušk

501 pištola

134 revolverjev

829 športnih pušk – pušk flober

Skupaj 1 629

ITALIJA

Ad hoc tehnična delovna skupina za osebno in lahko orožje skupaj s predstavniki ustreznih ministrstev, organov pregona in združenj proizvajalcev se od leta 2000 srečuje vsaj enkrat letno. Skupina predstavlja primeren forum za razpravo o najpomembnejših vidikih tega vprašanja, tudi o pomembnem razvoju dogodkov na tem področju na nacionalni in mednarodni ravni.

Na srečanju leta 2008 so se razprave v glavnem usmerile v pripravo tretjega dvoletnega srečanja držav, ki izvajajo akcijski program za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ter o izvajanju večstranskega instrumenta za označevanje in odkrivanje. Kot rezultat strogega pristopa italijanskega zakona na področjih proizvodnje osebnega in lahkega orožja, označevanja, vodenja evidenc, kopičenja in prenosa, je skupina menila, da je raven nacionalnega izvajanja glavnih mednarodnih pobud, katerih cilj je boj proti nezakonitemu trgovanju z osebnim in lahkim orožjem, v celoti zadovoljiva.

Leta 2008 so italijanske oborožene sile na italijanskem ozemlju uničile več kot 50 000 kosov osebnega in lahkega orožja, za katere je bilo ugotovljeno, da so presežni.

IRSKA

Ministrstvo za podjetništvo, trgovino in zaposlovanje kot organ za izdajo dovoljenj za izvoz vojaške opreme ter opreme z dvojno rabo je v letu 2008 poskrbelo za uvedbo zakona o nadzoru izvoza. S tem aktom je bila dopolnjena irska zakonodaja na tem področju in uvedene kontrole v zvezi s posredništvom in tehnično pomočjo.

Ministrstvo za zunanje zadeve je bilo skozi vse leto v stiku z ministrstvom za promet in zagotavljalo, da se je to v celoti zavedalo tveganja nezakonitega letalskega prevoza orožja.

LITVA

V zvezi z zakonodajo o osebnem in lahkem orožju po objavi poročila za leto 2007 ni bilo sprememb. Poročila o izvozu vojaške opreme so bila redno predložena.

LUKSEMBURG

Pravno podlago zagotavljata Zakon z dne 15. marca 1983 o orožju in strelivu in Uredba Velikega vojvodstva z dne 31. oktobra 1995 v zvezi z uvozom, izvozom in prevozom orožja, streliva in opreme izrecno za vojaške namene in pripadajoče tehnologije. Ta sta bila objavljena v luksemburškem uradnem listu Mémorial. Pregled trenutne zakonodaje še vedno poteka.

Ministrstvo za zunanje zadeve je pristojno za povezovanje z drugimi državami in organizacijami z namenom mednarodnega usklajevanja na področju osebnega in lahkega orožja.

PORTUGALSKA

Nadaljevala so se prizadevanja za boljše sodelovanje, usklajevanje in boljšo izmenjavo informacij med upravnimi organi in organi pregona v okviru boja proti kopičenju in širjenju osebnega in lahkega orožja ter pri preprečevanju nedovoljene trgovine. V letu 2008 so potekala redna srečanja s predstavniki Ministrstva za zunanje zadeve, Ministrstva za obrambo, Ministrstva za notranje zadeve, portugalske obveščevalne službe in Ministrstva za finance.

ROMUNIJA

Romunski sistem nadzora nad izvozom zajema:

— pravni okvir — primarna zakonodaja v zvezi z nadzorom izvoza, — sekundarna zakonodaja za izvajanje, vključno s seznamom vojaškega blaga, za katerega velja ureditev nadzora izvoza, uvoza in drugih prenosov vojaškega blaga, — prvi steber: avtorizacija (registracija) družb za trgovanje z vojaškim blagom, vključno z osebnim in lahkim orožjem ter pripadajočim strelivom, — drugi steber: izdaja dovoljenja za vsak prenos: uvoz in izvoz (stalni ali začasni), ponovni izvoz, posredništvo, tranzit, pretovarjanje, nekomercialne dejavnosti,

— izdaja dovoljenja in presoja — nacionalni organ za izdajo dovoljenja (nacionalna agencija za nadzor izvoza), — medministrski svet za ocenjevanje prošenj za dovoljenje (predstavniki ministrstva za zunanje zadeve, ministrstva za obrambo, ministrstva za gospodarstvo, ministrstva za upravo in notranje zadeve, nacionalne carinske uprave, romunske obveščevalne službe in tuje obveščevalne službe), — pravila in postopki v zvezi s procesom izdaje dovoljenja, — prenos osebnega in lahkega orožja je dovoljen le s posameznim dovoljenjem z dodatnimi pogoji,

— izvrševanje — organi pregona in organi za uveljavljanje predpisov (nacionalna agencija za nadzor izvoza, nacionalna carinska uprava, ministrstvo za upravo in notranje zadeve), — določbe o sankcijah (nacionalna agencija za nadzor izvoza, ministrstvo za pravosodje),

— ozaveščanje industrije (letna konferenca, seminarji, delavnice, okrogle mize),

— preglednost: četrtletna in letna poročila o izvozu orožja.

SLOVAŠKA

Slovaška republika ima ustrezno zakonodajo in potrebne upravne ukrepe za nadzor proizvodnje, posedovanje, označevanje osebnega in lahkega orožja in trgovine z njim. Učinkovit sistem nadzora nad orožjem omogoča organom, da kadar koli in kjer koli na ozemlju Slovaške ugotovijo in spremljajo gibanje orožja.

Ta sistem učinkovito podpira boj proti nedovoljeni trgovini s konvencionalnim orožjem v Slovaški republiki.

SLOVENIJA

V Sloveniji je usklajevalni organ za izvajanje programa ZN na tem področju še naprej Ministrstvo za zunanje zadeve, ki je odgovorno tudi za zunanjepolitične dejavnosti Slovenije na področju osebnega in lahkega orožja. Slovenija mora kot članica EU sodelovati v določenih dejavnostih mednarodnih in regionalnih organizacij. Ministrstvo za notranje zadeve nadzira izvoz in uvoz osebnega in lahkega orožja, medtem ko je Ministrstvo za obrambo odgovorno za nadzor nad uvozom in izvozom osebnega in lahkega orožja, ki se uporablja za vojaške namene.

Slovenska policija in carinska uprava sta pristojni za nadzor nad državnimi mejami in mejnimi prehodi. Izvajata neposreden nadzor nad tovorom, ki prehaja državno mejo. Policija je v letu 2008 zaplenila veliko količino osebnega in lahkega orožja, ki so ga posamezniki poskušali prenesti čez ozemlje Republike Slovenije. Natančneje, ugotovljen je bil porast kaznivih dejanj iz člena 310 kazenskega zakonika oziroma člena 307 novega kazenskega zakonika: 160 kaznivih dejanj je bilo storjenih v letu 2008, 129 pa v letu 2007 (nezakonita proizvodnja in trgovina z orožjem in eksplozivnimi snovmi). Izvedene so bile nekatere operacije, pri katerih so bile uporabljene tajne preiskovalne metode in tehnike, vključno z navideznim nakupom orožja in eksplozivnih snovi, tajnim sledenjem, prisluškovanjem pogovorom ali sredstvom komuniciranja, uporabo tajnih policijskih preiskovalcev. Večina orožja je bila zasežena na običajen način – med hišnimi preiskavami, pregledom na državni meji ali med kontrolo cestnega prometa. Veliko posameznih kosov orožja je bilo zaseženih prekupčevalcem z drogami med hišnimi preiskavami ali organizatorjem nezakonitih migracij. Vendar pa tukaj ne gre za klasično trgovino z orožjem, temveč za oboroževanje za osebno zaščito. Osebe, vpletene v tihotapljenje, so potovale skozi Slovenijo ali vzdolž t. i. Balkanske poti - iz jugovzhodne Evrope v EU.

ŠPANIJA

Španija je v letu 2008 dosegla znaten napredek pri izvajanju akcijskega programa za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje ter pri izvajanju mednarodnega instrumenta za označevanje in odkrivanje osebnega in lahkega orožja.

Izvedene so bile dejavnosti za spodbujanje kulture miru in za vzpostavitev dodatnih standardov za izboljšanje nadzora ter okrepljene vzpostavljene povezave z Uradom Združenih narodov za razorožitev, Interpolom, regionalnimi organizacijami (Ovse, Nato) in nevladnimi organizacijami (tako nacionalnimi kot tistimi v tujini).

Različna ministrstva, odgovorna za usklajevanje ukrepov in izmenjavo informacij v zvezi z osebnim in lahkim orožjem in strelivom zanj so ta vprašanja obravnavala na rednih sestankih, zlasti to velja za Stalno medministrsko komisijo za orožje in eksploziv (CIPAE, dva sestanka na mesec), medministrsko regulativno komisijo za zunanjo trgovino z vojaškim blagom in blagom z dvojno rabo (JIMDDU, en sestanek na mesec) ter delovne skupne, zadolžene za odkrivanje trgovanja z osebnim in lahkim orožjem in boja proti temu trgovanju.

Pristojni španski organi so v letu 2008 ob usklajevanju Centralnega inšpektorata za orožje in eksploziv Guardie Civil zasegli 185 kosov nezakonitega strelnega orožja (137 iz schengenskih držav in 48 iz neschengenskih držav). Trenutno je v rokah španskih organov 278 382 kosov strelnega orožja vseh vrst, od katerega jih je bilo 23 769 izbranih za dražbo, 30 048 pa določenih za uničenje.

V letu 2008 so oblasti izvedle 22 738 inšpekcijskih pregledov, na podlagi katerih je bilo začetih 716 sodnih obravnav proti proizvajalcem, puškarjem, posameznikom ali varnostnim službam; od tega jih je bilo 207 povezanih s strelnim orožjem in 529 z eksplozivom. Poleg tega carinsko osebje na letališčih ali v pristaniščih izvaja redne dejavnosti za odkrivanje kaznivih dejanj na teh področjih.

ŠVEDSKA

Švedska v letu 2008 v zakonodaji o osebnem in lahkem orožju ni sprejela nobenih sprememb.

ZDRUŽENO KRALJESTVO

V letu 2008 je ministrstvo za obrambo uničilo 1 001 kos lahkega orožja.

I. B Novo uveljavljena zakonodaja, preverjanje praktičnega delovanja obstoječe zakonodaje

Številne države članice so leta 2008 uveljavile novo sprejeto zakonodajo ali opravljajo revizijo veljavne zakonodaje. Podrobnosti so predstavljene v nadaljevanju:

AVSTRIJA

V letu 2008 ni bilo uveljavljenih novih zakonodajnih aktov o osebnem in lahkem orožju.

Zakon o zunanji trgovini iz leta 2005 in odredba, ki mu je sledila leta 2006, sta močno izboljšala nadzor nad izvozom orožja. S tema izvedbenima predpisoma je izdajanje dovoljenj usklajeno z ustreznimi določbami Kodeksa ravnanja EU glede izvoza orožja, ki je za avstrijske trgovce sedaj obvezen. Poleg tega so v njih posredniki in posredniške dejavnosti opredeljeni v skladu s Skupnim stališčem Sveta 2003/468/SZVP o nadzoru posredovanja orožja.

Avstrijska odredba o vojaškem materialu in seznam vojaške opreme razen vojaškega materiala, ki ga je pripravilo ministrstvo za gospodarske zadeve in delo, ustreza Skupnemu seznamu vojaškega blaga EU. V skladu z zakonom o zunanji trgovini je za izvoz, prevoz in posredovanje predmetov s Skupnega seznama vojaškega blaga EU potrebno dovoljenje. Za trgovino z blagom s Skupnega seznama vojaškega blaga EU je – z nekaterimi izjemami – uveden postopek spremljanja. Tehnična pomoč za razvoj, proizvodnjo, ravnanje, upravljanje, vzdrževanje ali drugačno servisiranje, kopičenje, preskušanje ali širjenje konvencionalnih orožnih sistemov z vojaškimi zmogljivostmi se ne zagotavlja v naslednjih primerih: če je takšna pomoč v nasprotju z omejevalnimi ukrepi, sprejetimi na podlagi skupnih stališč ali skupnih ukrepov EU, resolucij OVSE ali zavezujočih resolucij Varnostnega sveta Združenih narodov.

V odredbi, ki jo je izdal obrambni minister, je poleg tega naveden vojaški material in drugo orožje, ki naj bi bilo uničeno. Zadevni seznam sledi opredelitvam EU in OVSE.

BELGIJA

Zakon o lastništvu in prenosu orožja z dne 8. junija 2006, ki je po strelskem incidentu znatno dvignil prag lastništva osebnega orožja, je bil 25. julija 2008 spremenjen, da bi se izboljšalo njegovo izvajanje.

CIPER

Izvoz, tranzit in ponovni prenos (ponovni izvoz) osebnega in lahkega orožja ureja ministrska odredba 257/2005, obrambna (uredba o izvozu vojaške opreme) odredba iz leta 2005, kot je bila spremenjena z ministrsko odredbo 165/2008. Ta odredba je usklajena s Kodeksom ravnanja EU glede izvoza orožja in ustrezno deklaracijo Sveta z dne 13. junija 2000 (2000/C191/01). Pristojni organ za izdajo vseh dovoljenj za izvoz, ponovni prenos (ponovni izvoz) ali tranzit osebnega in lahkega orožja je ministrstvo za trgovino, industrijo in turizem. Oddelek za carine in trošarine je odgovoren za nadzor v skladu z določbami carinske zakonodaje.

Uvoz, pridobitev, posest in prevoz osebnega in lahkega orožja ureja Zakon 113(1)/2004 „o strelnem orožju in drugem orožju“. Zakon je usklajen z evropsko Direktivo 91/477/ES, kakor je bila spremenjena s Skupnim stališčem 2000/C191/01.

Proizvodnjo določenega osebnega in lahkega orožja ureja zakon 113(1)2004 (del III, člen 7(1)), ki določa, da je proizvodnja državljanom Cipra ali osebam s prebivališčem v njem prepovedana, razen če so imetniki ustreznih veljavnih dovoljenj, ki jih izdaja načelnik policije. To posebno dovoljenje se državljanom izdaja pod pogoji, določenimi v tem zakonu. Med pogoji so nekaznovanost prosilca, ocena, da dovoljenje ne bi pomenilo nevarnosti zanj, za vlado ali za javni red in nenazadnje uspešno opravljen uradni zdravniški pregled. Nezakonito proizvodnjo, posest, kopičenje in trgovanje z osebnim in lahkim orožjem ureja zakon 113(1)2004, ki za kršitelje predvideva kazni do 15 let zapora in/ali denarno kazen v višini 42 715 EUR.

V okviru ciprske policijske uprave je bil ustanovljen poseben oddelek za vodenje evidence (nacionalni arhiv orožja), elektronska zbirka podatkov pa omogoča lažjo izmenjavo informacij o osebnem in lahkem orožju z drugimi pristojnimi organi v EU, regionalnimi organizacijami in drugimi državami.

DANSKA

Novejše zakonodajne pobude

V letu 2007 v zvezi z osebnim in lahkim orožjem ni bilo nobenih zakonodajnih pobud.

Nov zakon z določbami o prevozu orožja med tretjimi državami (tj. med vsemi državami razen Danske) je začel veljati 1. oktobra 2004. Te prepovedujejo prevoz orožja itd. v države z embargom na orožje, ki ga uvedejo ZN, EU ali OVSE. Prepovedan je tudi prevoz med tretjimi državami, ki niso izdale potrebnih izvoznih in uvoznih dovoljenj.

Poleg tega je danski parlament 14. junija 2005 sprejel zakon, ki med drugim uvaja posredovanje orožja. V skladu s tem zakonom se je brez dovoljenja ministra za pravosodje ali osebe, ki jo pooblasti minister, kot posrednik prepovedano pogajati ali pripravljati transakcije, ki vključujejo prenos orožja itd., kakor je opredeljen v danski zakonodaji o orožju in razstrelivu, med državami izven EU. Poleg tega je prepovedan nakup ali prodaja takšnega orožja itd. v sklopu prenosa med državami izven EU, prav tako pa lastniki orožja itd. ne smejo organizirati takega prenosa. Prepoved ne velja za dejavnosti, ki jih posamezniki s prebivališčem v tujini izvajajo v drugi državi članici EU ali izven EU. Z zakonom se izvaja Skupno stališče Evropskega sveta 2003/468/SVZP z dne 23. junija 2003 o nadzoru posredovanja orožja.

Novejše pobude na področju izvrševanja

Danska nacionalna policija je leta 2007 opravila temeljito in usmerjeno preiskavo o t. i. rockerjih (pripadniki motoristične rockovske subkulture) in članih pouličnih skupin, da bi med drugim odkrila primere nezakonitega posedovanja orožja in vložila obtožnice. V spopadih med člani različnih pouličnih skupin – ali osebami, povezanimi z njimi – je bilo večkrat uporabljeno orožje.

Nacionalni center za forenzične storitve je leta 2007 v preiskavo prejel skupaj 949 kosov orožja. Danska nacionalna policija nima podatkov o tem, koliko orožja je bilo zaplenjenega članom pouličnih skupin.

FRANCIJA

Z Direktivo 2008/51/ES z dne 21. maja 2008 je bila Direktiva 91/477/EGS z dne 18. junija 1991 o nadzoru nabave in posedovanja orožja (za notranji trg) usklajena s Protokolom Združenih narodov o strelnem orožju. Francija je na podlagi pojasnil iz te direktive začela obravnavati ukrepe, ki bi jih morala sprejeti, tako zaradi spoštovanja direktive kot zaradi pristopa Francije k Protokolu Združenih narodov o strelnem orožju.

NEMČIJA

Nemčija je sprejela konkretne ukrepe, s katerimi izvaja določbe Protokola ZN proti nedovoljeni proizvodnji in prometu strelnega orožja, njegovih sestavnih delov in streliva, ki dopolnjuje Konvencijo Združenih narodov proti mednarodnemu organiziranemu kriminalu, ter mednarodnega instrumenta, ki naj bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja. Posledično je bil spremenjen zakon o orožju, tako da je sedaj treba označevati tudi osnovne dele orožja in o njih voditi evidenco, s čimer je olajšano ugotavljanje izvora orožja na mednarodni ravni.

LATVIJA

Leta 2008 ni bilo nobenega novega predpisa glede osebnega in lahkega orožja.

Kar zadeva Skupno stališče Sveta 2008/944/SZVP z dne 8. decembra 2008, ki opredeljuje skupna pravila glede nadzora izvoza vojaške tehnologije in opreme, bodo zadevne določbe ustrezno vključene v nacionalno zakonodajo Republike Latvije.

V letu 2008 je bilo fizičnim subjektom zaseženih 3 217 kosov nezakonitega strelnega orožja.

V skladu z ustreznimi določbami kazenskega prava je bilo sproženih 270 kazenskih postopkov. Rešenih je bilo 30 primerov kaznivih dejanj in pridržanih pet hudodelskih združb, ki so se ukvarjale s preprodajo nezakonitega strelnega orožja v Latviji.

V Republiki Latviji se orožje in oborožitev, ki se zaseže fizičnim ali pravnim osebam, pretopi.

LUKSEMBURG

Člen 4 Zakona z dne 15. marca 1983 o orožju in strelivu prepoveduje uvoz, izdelavo, predelavo, popravilo, pridobitev, nakup, hrambo, skladiščenje, prevoz, nošenje, prenos, prodajo ali izvoz določenih vrst orožja in streliva oziroma trgovino z njimi. Ne glede na te določbe pa minister za pravosodje lahko dovoli zlasti:

(a) uvoz, pridobitev, nakup, prevoz, hrambo, prodajo, prenos ali izvoz orožja in streliva oziroma trgovino z njim, če gre za umetniška dela ali okrasne predmete, ki naj bi bili del zbirke ali naj bi bili razstavljeni; dovoljenje je lahko pogojeno s trajno onesposobitvijo zadevnega kosa orožja;

(b) uvoz, pridobitev, nakup, prevoz, hrambo, prodajo, prenos ali izvoz orožja in streliva, ki se rabi v znanstvene ali izobraževalne namene;

(c) izvoz, uvoz ali tranzit orožja iz tujine, namenjenega v drugo državo.

Dovoljenje je lahko pogojeno s tem, da se zadevno orožje ne sme uporabiti za nič drugega kakor za navedene namene.

Luksemburg nima nacionalnega sistema označevanja, ki bi se uporabljal pri proizvodnji in/ali uvozu osebnega orožja. V državi ni tovarn orožja. Puškarji in trgovci z orožjem in strelivom morajo voditi evidence, iz katerih je razvidno prehajanje orožja iz rok v roke; v njih morajo biti navedeni podatki o izdelavi, kalibru in serijski številki vsakega kosa orožja ter imena in naslovi dobaviteljev in kupcev. V evidenci mora biti navedena tudi številka in datum izdaje ministrovega dovoljenja. Predložiti jo je treba na zahtevo vsakega predstavnika javnih organov. Od puškarjev in trgovcev z orožjem je mogoče zahtevati, da Ministrstvu za pravosodje pošljejo kopijo svoje evidence. Največje število orožja in streliva, ki jih puškarji in trgovci z orožjem smejo imeti na zalogi, določi minister za pravosodje.

V primeru izgredov, sumljivih shodov ali motenja javnega reda lahko minister za pravosodje odredi zaporo ali evakuacijo trgovin ali skladišč z orožjem ali strelivom in prenos njihove vsebine na določeno drugo mesto.

Kršitve Zakona z dne 15. marca 1983 se kaznujejo z zaporno kaznijo od osmih dni do petih let.

Izvoz

Prošnjo za izvozno dovoljenje je treba vložiti na oddelek za prepovedano strelno orožje in priložiti fotokopijo osebnega dokumenta pridobitelja.

Da bi pridobili strelno orožje, morajo prosilci iz držav članic EU priložiti tudi dokument, ki potrjuje predhodno odobritev države bivanja pridobitelja, prosilci iz držav zunaj EU pa kopijo dovoljenja te države.

Dovoljenje, ki se nato izda, pridobitelju omogoča, da strelno orožje fizično prevzame pri prodajalcu in ga dostavi do luksemburške meje. Ker je to dovoljenje veljavno samo znotraj Luksemburga, se mora pridobitelj v državi prebivanja pozanimati, ali je dovoljenje potrebno tudi po zakonu te države.

Tudi za dovoljenje za izvoz se zaprosi na uradu za izdajo dovoljenja ministrstva za zunanje zadeve.

V okviru in ob uporabi Direktive 91/477/EGS o nadzoru nabave in posedovanja orožja (člen 11) Luksemburg druge zadevne države članice uradno obvesti o dovoljenjih, ki jih je izdal za izvoz vanje.

Urad, ki izdaja dovoljenja, lahko zahteva, da se prošnjam za tranzit orožja, streliva in opreme izrecno za vojaške namene ter pripadajoče tehnologije priloži dokument, s katerim pristojni organi v državi, iz katere zadevno blago prihaja, potrdijo, da je izvoz v navedeno ciljno državo dovoljen.

Prošnjam za izvozna ali tranzitna dovoljenja je treba priložiti izjavo, ki jo podpiše prosilec, in sicer da bo izvoz ali tranzit izpeljal v skladu s prošnjo za dovoljenje. Po vsaki opravljeni pošiljki blaga, navedenega v izvoznem dovoljenju, mora izvoznik v roku treh mesecev uradu, ki izdaja dovoljenja, predložiti dokazilo, da je to blago prispelo v odobreno ciljno državo in da je uvoznik opravil vse formalnosti, potrebne za njegovo uporabo v zadevni državi.

Takšno dokazilo je lahko bodisi dokument, ki ga izdajo carinski organi države uvoza in je iz njega razvidno, da je bilo blago prijavljeno za uporabo v tej državi, bodisi kateri koli dokument, iz katerega je razvidno, da je blago neposredno prejel organ z ustreznimi pooblastili v državi uvoza ali podjetje, ki nastopa v imenu tega organa.

Uničevanje orožja

Metoda, ki jo pri tem uporablja Luksemburg (oziroma vojska, policija in carina te države), je razrez. To opravijo orožarji ustreznega organa. Razrezana kovina se odloži v zabojnike, ki jih orožarsko osebje odpelje v jeklarne, nato pa jo pred pričami raztalijo v elektronskih plavžih. O operaciji se pripravi zapisnik.

MALTA

Malta je v letu 2008 uveljavila Zakon o orožju iz leta 2008, ki ureja dovoljenja za urjenje s strelnim orožjem za mladoletnike. Ta zakon policijskemu komisarju omogoča izdajo dovoljenj za urjenje mladoletnikov v streljanju z zračnimi puškami, dolgocevnim strelnim orožjem z gladkimi cevmi in strelnim orožjem, ki se polni spredaj, na dovoljenih strelnih razdaljah.

NIZOZEMSKA

Nizozemska v letu 2008 v zakonodaji o osebnem in lahkem orožju ni sprejela nobenih sprememb.

POLJSKA

Zakon z dne 22. junija 2001 o gospodarski dejavnosti na področju izdelave eksploziva, orožja in streliva in trgovine z njimi ter vojaške ali policijske tehnologije (Uradni list št. 67, točka 679, kot spremenjena) je bil spremenjen, da bi se poljski predpisi uskladili z zakonodajo Evropske unije. Poleg tega je bilo po ratifikaciji Konvencije o označevanju plastičnih razstreliv zaradi njihovega odkrivanja s strani Poljske za proizvajalce uvedeno obvezno označevanje plastičnega eksploziva.

Spremenjen je bil zakon z dne 21. maja 1999 o orožju in strelivu (Uradni list št. 53, točka 549, kot spremenjena), a spremembe niso veljale za izdelavo orožja, trgovino z njim ali označevanje orožja.

Poljska pri preostali zakonodaji o osebnem in lahkem orožju ni uvedla nobenih sprememb.

Poljska je še naprej izvajala dejavnosti za ozaveščanje industrije z organiziranjem dogodkov, kot so seminarji za promocijo in razširitev pravnega okvira ter najboljših praks v zvezi z nadzorom izvoza med družbami.

PORTUGALSKA

V letu 2008 ni bilo uveljavljenih novih zakonodajnih aktov o osebnem in lahkem orožju.

Zakon 5/2006, ki uvaja pravni okvir za proizvodnjo, popravilo, uvoz, izvoz, prevoz, kopičenje zalog, kroženje osebnega in lahkega orožja, trgovino z njim, izdajanje dovoljenj za to orožje, pridobitev in posedovanje osebnega in lahkega orožja, njegovih sestavnih delov ter pripadajočega streliva, je trenutno v fazi spreminjanja. Namen spremembe je predpisati ostrejše kazni za posedovanje nezakonitega orožja in za kazniva dejanja, storjena s tem orožjem.

Kazni za nezakonito proizvodnjo, pridobivanje, posedovanje, prevoz, kopičenje in trgovino (vključno s posredovanjem) osebnega in lahkega orožja predpisuje zakon 5/2006 (86. in 87. člen), kazni pa so različne – od denarnih do desetletne zaporne kazni.

V letu 2008 je policija zasegla 2 500 kosov strelnega orožja, 1 105 kosov pa je bilo uničenih.

ROMUNIJA

Čeprav obstajajo nove pobude za spremembo primarne zakonodaje, v letu 2008 ni bilo sprememb v zvezi s pravnim okvirom.

SLOVAŠKA

Na Slovaškem ni bilo sprejetih nobenih sprememb v zvezi z izvajanjem skupnega ukrepa EU o osebnem in lahkem orožju ter Programa EU za preprečevanje nedovoljenega prometa s konvencionalnim orožjem in boj proti njemu. Slovaška se je začela pripravljati na splošno pomilostitev vseh oseb, ki so v letu 2008 posedovale nezakonito osebno in lahko orožje. V okviru pogojev pomilostitve lahko osebe pri policijskih organih registrirajo kakršno koli osebno in lahko orožje, ne da bi bili kaznovani ali preganjani, prav tako pa ni treba navesti izvora orožja ali načina pridobitve. Namen teh prizadevanj vlade je dati možnost osebam, ki hranijo neprijavljeno ali skrito orožje, na primer iz prve in druge svetovne vojne.

SLOVENIJA

Z vladno uredbo z dne 21. februarja 2008 je bilo podaljšano članstvo nacionalne kontaktne točke za osebno in lahko orožje. Nacionalni usklajevalni organ za osebno in lahko orožje sodeluje z drugimi ustreznimi organi pri pripravi in usklajevanju nacionalnih politik na področju osebnega in lahkega orožja. Nacionalno kontaktno točko za osebno in lahko orožje sestavljajo predstavniki Ministrstva za zunanje zadeve, Ministrstva za notranje zadeve, Ministrstva za obrambo, Ministrstva za finance, Ministrstva za promet in Slovenske obveščevalno-varnostne agencije.

(a) Člena 77 in 78 Zakona o obrambi (Ur. l. RS št. 82/1994 in 40/2004) in sprememb tega zakona iz leta 2003 in 2004 podrobno urejata pogoje in področje uporabe za promet z vojaškim orožjem in opremo, s posebnim poudarkom na transakcijah glede posredovanja orožja, in tudi določata zakonske sankcije za kršitve teh določb.

(b) Uredba Vlade Republike Slovenije o dovoljenjih in soglasjih za promet in proizvodnjo vojaškega orožja in opreme (Ur. l. RS št. 18/2003 in 31/2005) pravno ureja postopke za izdajo dovoljenj za uvoz, izvoz, skladiščenje, tranzit ter posredovanje vojaškega orožja in opreme. Uredba določa, da je treba vsak zahtevek za izvoz takšnega blaga najprej predložiti v preučitev strokovnemu odboru za izdajo predhodnega mnenja v postopku izdaje dovoljenj za promet z vojaškim orožjem in opremo, ki ga je ustanovila Vlada Republike Slovenije. Preden Ministrstvo za obrambo izda dovoljenje, odbor preveri vse zahtevke za izvoz vojaške opreme ali orožja v upravnem postopku in sprejme ustrezen (pozitiven ali negativen) sklep.

(c) Aprila 2003 je Državni zbor Republike Slovenije sprejel Zakon o ratifikaciji Protokola o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo ZN proti mednarodnemu organiziranemu kriminalu; Ur. l. RS št. 48/2004 z dne 30. aprila 2004.

(d) Aprila 2004 je Državni zbor sprejel Zakon o ratifikaciji Konvencije ZN proti mednarodnemu organiziranemu kriminalu, tako imenovano „palermsko konvencijo 2000“ (Ur. l. RS št. 41/2004 z dne 22. aprila 2004).

(e) Zakon o spremembi Zakona o orožju je bil sprejet leta 2004 (Ur. l. RS št. 61/2000, 73/2004). Z zadnjo spremembo Zakona o orožju iz julija 2004 je zakon zopet določil enoletno prehodno obdobje za amnestijo in legalizacijo orožja; posredovanje orožja je bilo tudi razvrščeno kot segment trgovine z orožjem.

(f) Navodila o ravnanju z izročenim, najdenim ali zaseženim orožjem, ki jih je leta 2003 sprejelo Ministrstvo za notranje zadeve, ureja postopke za hranjenje in ravnanje z zaseženim ali najdenim orožjem na Ministrstvu za notranje zadeve (upravni del ministrstva in policije). Po navodilih je treba zaseženo orožje hraniti v objektih za skladiščenje Ministrstva za notranje zadeve. V posebnih primerih se lahko v prostorih upravnih enot skladišči le orožje, ki je „zakonito“, to je orožje ali dokument o orožju, za katero poteka upravni postopek v upravni enoti.

(g) Pravilnik o izvajanju zakona o orožju (Ur. l. RS št. 40/2005) ureja policijske postopke na državni meji, obrazce posameznih evidenc in dokumente o orožju, postopke mejne kontrole in obrazce, usklajene z zakonodajo EU, ter zahteve in obveznosti posameznikov, ki pridobivajo, nosijo ali skladiščijo orožje, ter trgovce z orožjem. Zakon o orožju je usklajen tudi s Protokolom ZN o strelnem orožju, ki ga je Slovenija ratificirala leta 2003.

(h) Leta 2004 je bil spremenjen Kazenski zakonik (Ur. l. RS št. 63-2167/1994 in 95-4208/2004) z opredelitvijo in kriminalizacijo posredovanja pri poslovanju z orožjem in ponujanja orožja ter s podaljšanjem zaporne kazni za osnovne oblike tega kaznivega dejanja od treh na pet let zapora.

(i) Slovenija se je leta 2007 pridružila schengenskemu območju. Zadnja leta je Slovenija postopoma namestila dodatne policiste na svojih mejnih prehodih in tako povečala njihovo število neposredno na terenu.

(j) Slovenski kazenski zakonik je bil spremenjen in posodobljen. Nov Kazenski zakonik velja od novembra 2008 in vključuje nov člen o opredelitvi kriminalizacije nezakonite trgovine z orožjem in njegove izdelave. Nova določba tega člena v novem Kazenskem zakoniku v primerjavi s prejšnjo določa, da odstranjevanje oznak na orožju ali njihovo ponarejanje predstavlja element tega kaznivega dejanja in da se za posredovanje šteje tudi majhna količina orožja ali streliva.

ŠPANIJA

Zakon 53/2007 z dne 28. decembra 2007 o nadzoru zunanjetrgovinskih poslov z orožjem ter z blagom in tehnologijo z dvojno rabo je začel veljati 29. januarja 2008. Nanaša se na in izpolnjuje vse določbe akcijskega programa in resolucije, ki jih je sprejela Generalna skupščina Združenih narodov (GS ZN), ter dodatni protokol h Konvenciji proti mednarodnemu organiziranemu kriminalu (ki ga je sprejela GS ZN 31. maja 2001) o nedovoljeni trgovini z orožjem, njegovih sestavnih delov in streliva, ki je znan kot „Protokol ZN o strelnem orožju“.

Uvedba tega novega zakona ima naslednje posledice:

— španska zakonodaja danes na tem področju določa pravno normativno raven zakona, s čimer se vzpostavlja instrument za bolj učinkovito izvrševanje nadzora,

— novi zakon določa nove predpise s področja zunanje trgovine z obrambno opremo in blagom z dvojno rabo, ki se v celoti skladajo z zavezami Španije v okviru mednarodnih forumov in vseh režimov neširjenja orožja,

— novi zakon razširja področje nadzora na vse vrste strelnega orožja, tudi na lovsko in športno orožje, njegove sestavne dele in strelivo v skladu z resolucijo Generalne skupščine Združenih narodov 55/255 o nedovoljeni trgovini s strelnim orožjem, njegovimi sestavnimi deli in strelivom,

— zakon upošteva predvsem osem meril evropskega kodeksa ravnanja glede izvoza orožja ter merila OVSE za izvoz osebnega in lahkega orožja,

— nenazadnje je v zakonu zapisana izrecna zaveza o prispevku in sodelovanju v regionalnih in mednarodnih procesih, usmerjenih v krepitev nadzora nad trgovino z orožjem, zlasti pa v sprejetje mednarodne pogodbe o trgovini z orožjem (ATT – Arms Trade Treaty).

V skladu z zakonom 53/2007 je Španija sprejela novo uredbo o zunanji trgovini z obrambno opremo, drugo opremo ter blagom in tehnologijo z dvojno rabo, tj. kraljevi odlok (Real Decreto) 2061/2008 z dne 12. decembra 2008, ki razvija izvedbena pravila v zakonu 53/2007.

Glavne spremembe v zvezi s prejšnjo uredbo, Real Decreto 1782/2004 z dne 30. julija 2004, se lahko povzamejo takole:

1. Nadzor nad vsakim lovskim in športnim orožjem, njihovimi sestavnimi deli in strelivom je razširjen zaradi kompromisa iz resolucije Generalne skupščine 55/255, ki sprejema Protokol o nedovoljeni proizvodnji strelnega orožja, njegovih sestavnih delov in streliva ter prometu z njimi (člen 2(2)). Za zakonito orožje je potrebno dovoljenje za uvoz iz države izvora. Trgovina s takim orožjem se lahko odvija ob uporabi posameznih ali splošnih dovoljenj ali pisnih izjav. Za trgovino z državami EU dovoljenje ni potrebno, ureja pa jo oddelek 6 uredbe o strelnem orožju (Real Decreto 137/1993 z dne 29. januarja 1993) in naslov 7 Real Decreto 230/1998 z dne 16. februarja 1998, ki sprejema uredbo o eksplozivih.

2. Dodan je nadzor (člen 2(1)) nad sporazumi o proizvodnji z licenco, tj. vsakim procesom, ki omogoča tujemu podjetju izdelovati proizvode ali prenesti sestavne dele, tehnologijo in znanje v drugo podjetje.

3. Oprostitev velja za dokončni izvoz opreme, ki spremlja špansko vojsko in varnostne sile na humanitarnih in mirovnih misijah v tujini (člen 3).

4. Posredovanje obrambne opreme se zdaj bolj natančno nadzoruje, zahvaljujoč mehanizmom poročanja glede prevoznih sredstev, tranzitnih držav in financiranja. Mehanizmi poročanja o prevoznih sredstvih in tranzitnih državah se zdaj uporabljajo tudi za druge izvozne transakcije (člen 4(2)).

5. Vzpostavljeni so bili številni pogoji za registracijo v posebnem registru za zunanjetrgovinske subjekte in umik take registracije (člen 13).

6. Spremenjena je sestava medresorske regulativne komisije za zunanjo trgovino z vojaškim blagom in blagom z dvojno rabo (JIMDDU). Podpredsednik je zdaj državni sekretar za zunanje zadeve. Nov član, to je generalni direktor za strateške zadeve in terorizem Ministrstva za zunanje zadeve in sodelovanje, je dodan JIMDDU, predstavništvo generalnega direktorata policije in Guardia Civil pa je združeno (člen 17).

7. Španska zakonodaja zdaj prvič vključuje izčrpen seznam izjem za predhodno poročanje JIMDDU in zahtevo po nadzornih dokumentih (člen 18).

8. Priloge, ki vsebujejo sezname nadzorovanih proizvodov, predloge za dovoljenja in nadzorne dokumente, so posodobljene v skladu s spremembami iz več mednarodnih zakonov. Zlasti proizvodi, za katere se uporablja nadzor iz Uredbe Sveta (ES) št. 1236/2005 z dne 27. junija 2005 o trgovini z določenim blagom, ki bi se lahko uporabilo za izvršitev smrtne kazni, mučenje ali drugo okrutno, nečloveško ali poniževalno ravnanje ali kaznovanje, so črtani iz Priloge II (seznam drugih materialov).

Odlok izboljšuje poročanje o posredovanju na področju obrambne opreme in lovskega orožja, njihovih delov in sestavin. Ta sprememba je glavna novost zakona 53/2007 in uredbe, ki iz njega izhaja.

ZDRUŽENO KRALJESTVO

Odlok o trgovini z blagom (kategorije nadzorovanega blaga) iz leta 2008 je uvedel trisegmentno strukturo tveganja za nadzor trgovine, ki vključuje osebno in lahko orožje. Ta odlok je bil združen z Odlokom o nadzoru nad izvozom iz leta 2008 (veljati je začel 6. aprila 2009), ki je tudi združil obstoječo zakonodajo o nadzoru nad izvozom in trgovino, razširil obseg nadzora nad trgovino v Združenem kraljestvu (vključno z dodatnim nadzorom opravljanja prevoza osebnega in lahkega orožja) in prilagodil področje uporabe zakonodajnih izjem za blago, ki je v tranzitu čez ozemlje Združenega kraljestva ali pretovarjanju na tem ozemlju.

I. C Usposabljanje upravnih organov, organov pregona, sodnih organov

V nadaljevanju so navedeni prispevki držav članic EU v zvezi z njihovimi prizadevanji in pobudami na področju usposabljanja državnih uprav.

AVSTRIJA

Na ministrstvu za evropske in mednarodne zadeve je bil 26. oktobra 2008 organiziran „dan odprtih vrat“, v okviru katerega je Avstrija ozaveščala o problemih, povezanih z osebnim in lahkih orožjem. Javnost je bila s posterji in dokumentarnim filmom seznanjena z grozljivimi posledicami nedovoljene trgovine z osebnim in lahkim orožjem.

ŠPANIJA

Španski organi kazenskega pregona so tako kot v preteklih letih tudi leta 2008 nadaljevali z organizacijo tečajev in delavnic o kazenskem pravnem okviru za strelno orožje in eksplozive ter uporabi informacijske tehnologije pri nadzoru orožja in eksplozivov. Organizirani so bili redni seminarji za povečanje ozaveščenosti o pravnem okviru za preprečevanje nedovoljene trgovine z osebnim in lahkim orožjem ter bojem proti njej, katerih namen je bil vzdrževati nivo znanja policistov, odgovornih za ta vprašanja, in ga izboljšati.

ZDRUŽENO KRALJESTVO

Ministrstvo za poslovne inovacije in usposabljanje je med drugim izvedlo tudi kampanjo ozaveščanja o nadzoru nad izvozom orožja, ki je bila namenjena domačemu industrijskemu sektorju in v okviru katere je izvedlo številne seminarje in tečaje usposabljanja, ki se jih je udeležilo več kot 300 organizacij. Poleg tega je 28 podjetij vključilo v usposabljanje na kraju samem.

I.D Druge pobude ali dejavnosti

FRANCIJA

Letno poročilo o izvozu orožja iz Francije za leto 2008 bo Parlamentu predloženo jeseni 2009. V poročilu bodo predstavljene nacionalne nadzorne prakse in mednarodne dejavnosti na področju nadzora izvoza, pri katerih sodeluje Francija. Vsebovalo bo tudi prilogo o pošiljkah osebnega in lahkega orožja, ki jih je izvedla Francija. Francija to poročilo vsako leto objavi, saj si že več let nenehno prizadeva za dosego preglednosti v zvezi s temi vprašanji do civilne družbe in mednarodne skupnosti.

II. MEDNARODNA IZVEDBENA PRIZADEVANJA V LETU 2008

II.A Ukrepi za boj proti kopičenju in širjenju osebnega in lahkega orožja ter preprečevanje nezakonite trgovine s konvencionalnim orožjem

II.A.1 Finančna, tehnična in druga pomoč ustreznim programom in projektom pod vodstvom ZN, Mednarodnega odbora Rdečega križa ter drugih mednarodnih ali regionalnih in nevladnih organizacij

II.A.1.1 Ukrepi in projekti, ki jih podpira Evropska unija

Evropska komisija ima v okviru politike sodelovanja in razvojne politike pomembno vlogo pri izvajanju strategije Evropske unije o osebnem in lahkem orožju. Tudi v letu 2008 je Evropska komisija izvajala dejavnosti za boj proti nedovoljeni trgovini in prekomernemu kopičenju osebnega in lahkega orožja ter pripadajočega streliva, in sicer v okviru geografskih (od katerih je najpomembnejši Evropski razvojni sklad) in tematskih instrumentov.

Jugovzhodna Evropa:

Bosna in Hercegovina: EU je leta 2008 začela zagotavljati pomoč za uničenje eksplozivnih ostankov vojne (ERW) iz spopadov v devetdesetih letih preteklega desetletja. Prva faza projekta (2,7 milijona EUR iz instrumenta za stabilnost) bo zaključena do leta 2009, načrtovano pa je, da se bo program nadaljeval še naslednjih 18 mesecev do sredine leta 2011 (2,086 milijona EUR iz instrumenta za stabilnost). Do takrat naj bi bila v Bosni in Hercegovini uničena večina eksplozivnih ostankov vojne. Namen projekta je tudi izboljšanje usposobljenosti organov Bosne in Hercegovine za zadovoljivo uničenje eksplozivnih ostankov vojne, da bodo lahko po zaključku programa samostojno prevzeli odstranjevanje ostankov brez dodatne obsežne mednarodne pomoči.

Ukrajina: EU je v okviru Sklepa Sveta 2005/582/SZVP Natovi Agenciji za vzdrževanje in oskrbo (NAMSA) zagotovila milijon EUR za uničenje 400 000 kosov SALW, 1 000 MANPAD in 15 000 ton streliva v Ukrajini, in sicer kot prispevek k prvi fazi 12-letnega Natovega odškodninskega sklada Partnerstva za mir. Uresničevanje cilja uničenja SALW in pripadajočega streliva se nadaljuje.

Latinska Amerika: Izvajanje zadnje faze projekta usposabljanja inštruktorjev in razvoja zbirke podatkov je se je začelo potem, ko je Svet s Sklepom 2006/1000/SZVP odobril še zadnji prispevek v višini 700 000 EUR. Ta projekt prispeva k boju proti destabilizirajočemu kopičenju osebnega in lahkega orožja v Latinski Ameriki in na Karibih. V okviru projekta je bilo do sedaj za preiskovalne metode usposobljenih več kot 1 340 uradnikov na področju pregona, do takrat, ko se bo projekt iztekel, pa naj bi jih usposobili skupaj 2 300. Poleg tega se je številnih usposabljanj udeležilo tudi več kot 180 članov parlamenta in njihovih svetovalcev; zaradi boljšega usklajevanja skupnih dejavnosti pa se gradijo in obnavljajo naprave in objekti. Učinek je viden v tem, da so nekatere države v regiji uradno sporočile, da so zasegle orožje, sestavne dele orožja in strelivo, in to povezale z ukrepi za vzpostavitev zmogljivosti, o katerih je tekla beseda na tečajih. Sedaj je v okviru projekta v teku strategija izhoda, s katero naj bi spodbudili države v regiji, lokalne donatorje in organizacije, da sami prevzamejo odgovornost za dvostransko financiranje.

Srednja Amerika: EU je za projekt pod vodstvom srednjeameriškega programa za nadzor nad osebnim in lahkim orožjem (CASAC) prispevala milijon EUR iz instrumenta za stabilnost; sredstva so namenjena pomoči pri boju proti nedovoljeni trgovini s strelnim orožjem in eksplozivnimi snovmi v Srednji Ameriki in sosednjih državah, in sicer zajemajo pomoč regionalnim organizacijam pri izboljšanju usposobljenosti za boj proti nedovoljeni trgovini s strelnim orožjem in eksplozivnimi snovmi ter nacionalnim in lokalnim oblastem pri odzivanju na grožnje, ki jih osebno in lahko orožje predstavlja človeškemu razvoju.

Posebni cilji projekta so ratifikacija in dosledno izvajanje mednarodnih, regionalnih in medregionalnih instrumentov o nadzoru nad orožjem; razvoj usposobljenosti in okrepitev nacionalnih in regionalnih institucij ter državnih agencij, ki so pristojne za nadzor nad osebnim in lahkim orožjem, ter oblikovanje sistema za izmenjavo informacij in boljši mejni in carinski nadzor; okrepitev in povečanje usposobljenosti organizacij civilne družbe za spodbujanje nadzora nad orožjem; okrepitev in izvajanje medregionalnega procesa za nadzor nad osebnim in lahkim orožjem.

Afrika:

Vzhodna Afrika: v okviru programa za preprečevanje, obvladovanje in reševanje konfliktov za vzhodnoafriško in južnoafriško regijo ter regijo Indijskega oceana, katerega proračun je 10 milijonov EUR (Evropski razvojni sklad), je EU za pomoč projektu, ki se bo izvajal v sodelovanju z Vzhodnoafriško skupnostjo (EAC), namenila 2,8 milijona EUR za krepitev regionalne zmogljivosti za preprečevanje trgovine z orožjem in njegovega širjenja. Cilj projekta je izboljšanje usposobljenosti držav članic EAC (zlasti nacionalnih kontaktnih točk) za učinkovito upravljanje nedovoljenega osebnega in lahkega orožja, izboljšanje regionalne zmogljivosti za boj proti čezmejnemu širjenju osebnega in lahkega orožja v povezavi s poglobitvijo in razširitvijo procesa regionalnega gospodarskega povezovanja EAC, izboljšanje usposobljenosti carinskih služb EAC ter organizacij na področju varstva narave in podobnih organizacij, ki se soočajo z izzivi, povezanimi z osebnim in lahkim orožjem.

Zahodna Afrika: v okviru programa za preprečevanje konfliktov in vzpostavljanje miru v zahodnoafriški regiji s proračunom 5,5 milijona EUR (Evropski razvojni sklad) je EU nadaljevala s podporo programa ECOWAS na področju osebnega orožja (ECOSAP) z 1,45 milijona EUR, in sicer s pomočjo pri ustanovitvi in okrepitvi nacionalnih odborov, pristojnih za vprašanja osebnega orožja, in njihovim dejavnostim. Cilj projekta je tudi izboljšanje zmogljivosti za zagotavljanje celovitega političnega pregleda in učinkovitega upravljanja zakonitih prenosov orožja v podregiji ter za oblikovanje in razvoj politik na področju boja proti širjenju osebnega in lahkega orožja ter trgovanja z njim. EU je podprla tudi posebni projekt (Evropski razvojni sklad) za zagotavljanje tehnične pomoči enoti za omejitev osebnega orožja v okviru ECOWAS pri načrtovanju akcijskega načrta za izvajanje Konvencije o osebnem in lahkem orožju.

Srednja Afrika: EU je ohranila podporo triletnemu projektu s proračunom 4 milijone EUR (Evropski razvojni sklad), ki se je začel izvajati leta 2007 in je namenjen razvoju mirovnih in varnostnih zmogljivosti Gospodarske skupnosti srednjeafriških držav (ECCAS/CEEAC) na področju preprečevanja konfliktov, mehanizma zgodnjega opozarjanja, sodelovanja z nevladnimi organizacijami, ki se ukvarjajo s preprečevanjem konfliktov, ter na področju političnih in diplomatskih ukrepov, vključno na področju osebnega in lahkega orožja.

Regionalni center za osebno in lahko orožje (RECSA): EU je v zaključni fazi priprave projekta s proračunom 3,3 milijona EUR (Instrumenta za stabilnost, proračun za leto 2008) za pomoč pri boju proti nedovoljenemu kopičenju in trgovini strelnega orožja v Afriki, ki ga bo izvajal regionalni center za osebno in lahko orožje (RECSA) s sedežem v Nairobiju. Namen projekta je povečati ozaveščenost in znanje ustreznih institucionalnih akterjev in akterjev civilne družbe na področju zakonodajnih in institucionalnih vidikov boja proti nedovoljenemu kopičenju in trgovini s strelnim orožjem, da bi okrepili vlogo nacionalnih kontaktnih točk oziroma pospešili njihovo vzpostavitev ter razvili in/ali izvedli nacionalne akcijske načrte; okrepiti vlogo afriških regionalnih organizacij policijskih nadzornikov (African Regional Police Chiefs Organisations – RPCO) ter zmogljivosti nacionalnih, regionalnih in celinskih agencij kazenskega pregona in sodelovanja med njimi na področju boja proti čezmejni nedovoljeni trgovini s strelnim orožjem in eksplozivnimi snovmi.

Evropska komisija je podprla tudi številne obsežne programe za razoroževanje, demobilizacijo in ponovno vključevanje, na primer v Ugandi, Sudanu, Srednjeafriški republiki in Nepalu, katerih neposredni ali posredni cilj je doseči splošno zmanjšanje nasilja, posedovanja orožja, prestrukturiranje oboroženih sil in ponovno vključevanje nekdanjih bojevnikov v družbo.

Komisija je leta 2008 dejavno sodelovala pri delu mednarodnih in regionalnih organizacij na področju vprašanj, povezanih z osebnim in lahkim orožjem, zlasti tistih, ki so jih organizirali ZN, OVSE ali AU.

II.A.1.2 Sodelovanje EU z drugimi državami

Vprašanje osebnega in lahkega orožja je bilo vključeno v številne redne politične dialoge EU s tretjimi državami, vključno z državami iz Afrike, Vzhodne Evrope in Jugovzhodne Evrope.

Svet je v letu 2008 dosegel dogovor o sistematičnem vključevanju vprašanja osebnega in lahkega orožja v vse pravno zavezujoče sporazume EU s tretjimi državami. Dosežen je bil dogovor o uporabi tega vprašanja in o referenčnem besedilu, ki naj bi se uporabil med pogajanji. Potekala so srečanja trojke EU na strokovni ravni (globalna razorožitev in nadzor orožja), kjer je bilo vprašanje osebnega in lahkega orožja pomembna točka dnevnega reda. Ta redni dialog se odvija v času vsakega predsedstva EU z ZDA, Kanado, Japonsko, Kitajsko, Rusko federacijo, Republiko Korejo, Ukrajino in Brazilijo. Ad hoc so bila organizirana tudi posebna srečanja trojk, namenjena vprašanju osebnega in lahkega orožja.

II.A.2 Finančna, tehnična in druga pomoč držav članic EU za projekte v zvezi z osebnim in lahkim orožjem

Poleg projektov, ki jih EU financira z različnimi instrumenti, ki jih ima na voljo, so države članice financirale številne dvostranske projekte v zvezi z osebnim in lahkim orožjem. Države članice so pri tem zagotovile naslednje prispevke k temu poročilu:

AVSTRIJA

Avstrija je tudi v letu 2008 prispevala k različnim projektom pomoči pod vodstvom Urada ZN za razorožitev (UNODA) v podporo procesu proti osebnemu in lahkemu orožju pod okriljem ZN, kjer je bila osrednja pozornost namenjena projektom v Afriki.

Avstrija je podprla predvsem naslednje projekte:

— izvajanje praktičnih ukrepov za razorožitev v Zahodni Afriki, tehnična podpora enoti ECOWAS za omejitev osebnega orožja in ECOSAP,

— zakonska ureditev posredništva osebnega orožja v Afriki,

— oblikovanje pravnega instrumenta za nadzor osebnega in lahkega orožja v Srednji Afriki.

ESTONIJA

Estonija je leta 2008 finančno prispevala k organizaciji delavnice o izvajanju mednarodnega instrumenta, ki bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja (Rio de Janeiro, 11. in 12. junij 2008).

Estonija je leta 2008 finančno prispevala k Natovem skrbniškem skladu Partnerstva za mir: „Gruzija II: uničenje raket in projektilov v Gruziji“.

FINSKA

— Finska je leta 2008 podprla program ECOWAS na področju osebnega orožja (ECOSAP) z 250 000 EUR, s čimer bo finski prispevek v obdobju 2006–2008 skupaj znašal 750 000 EUR,

— skupni finančni prispevek za drugo fazo programa OVSE na področju osebnega in lahkega orožja ter konvencionalnega streliva v Republiki Tadžikistan znaša 345 197 EUR,

— finančni prispevek OVSE za konferenco o sinergijah med regionalnimi organizacijami pri izvajanju akcijskega programa ZN za osebno in lahko orožje, ki je med 28. in 30. majem 2008 potekala v Bruslju (skupaj 20 000 EUR),

— prispevek za skrbniški sklad Natovega Partnerstva za mir v Afganistanu, namenjen pomoči pri zagotavljanju fizične varnosti in upravljanju zalog streliva.

FRANCIJA

Francija je v obdobju 2006–2008 prek UNDP finančno podprla tri programe na področju osebnega in lahkega orožja:

— prispevek k podpornemu programu za nadzor lahkega orožja v državah članicah ECOWAS, ki prevzema iniciative Francije v okviru EU (260 000 USD),

— projekt za zmanjšanje oboroženega nasilja v DR Kongo, in sicer z nadzorom nad lahkim orožjem in spodbujanjem trajnostne eksistence, ki omogoča preživetje (750 000 USD),

— program za nadzor nad lahkim orožjem in civilno razoroževanje v Burundiju (200 000 USD).

Francija je leta 2008 prispevala tudi v proračun za dejavnosti v okviru Regionalnega centra za pomoč pri preverjanju in izvajanju nadzora orožja in Varnostnega odbora Sveta (30 000 EUR).

NEMČIJA

Nemčija prispeva k projektom in dejavnostim na področju osebnega in lahkega orožja, vključno s pripadajočim strelivom, v okviru različnih institucij in organizacij ter v sodelovanju z njimi. Večina teh dejavnosti poteka v časovnih okvirih, ki presegajo eno koledarsko leto. V nadaljevanju so navedene najpomembnejše pobude iz leta 2008:

Afganistan (od leta 2004 naprej, celotni proračun v višini 3 000 000 EUR) Nemčija od leta 2004 podpira procesa DD&R in DIAG v Afganistanu s sofinanciranjem odstranjevanja in uničevanja presežnih količin orožja in streliva.

Angola (obdobje 2003–2009, celotni proračun v višini 11 990 332 EUR) Nemčija podpira ponovno vključevanje v družbeno in gospodarsko življenje nekdanjih bojevnikov in njihovih družin v Angoli. Nemčija prek Instituto de Reintegração Sócio-Profissional para Ex-militares prispeva v program Svetovne banke za demobilizacijo in ponovno vključevanje v Angoli. Ponovno vključevanje nekdanjih borcev se lokalno podpira s socialnimi in gospodarskimi razvojnimi projekti ter krepitvijo lokalne uprave.

Kambodža (obdobje 2007–2009, celotni proračun v višini 1 615 000 EUR) Nemčija še naprej podpira kraljevo vlado Kambodže v njenih prizadevanjih s področja nadzora osebnega in lahkega orožja, kjer je pozornost namenjena upravljanju nakopičenih zalog in uničenju presežkov zalog konvencionalnega streliva ter varnemu skladiščenju policijskega orožja.

Demokratična republika Kongo (obdobje 2005–2011, celotni proračun v višini 12 000 000 EUR) Nemčija s sredstvi v višini 3,5 milijona EUR (tehnična pomoč) podpira ponovno vključevanje otrok in mladine, ki so bili nekoč vključeni v bojne skupine v pokrajini Maniema v Demokratični republiki Kongo, v družbeno in gospodarsko življenje. S sredstvi v višini 8,5 milijona EUR (do oktobra 2008, finančna pomoč), namenjenimi delovno intenzivnim infrastrukturnim projektom, podpira tudi ponovno vključevanje nekdanjih borcev.

Gana (04/2008) Nemška vlada je aprila 2008 v tesnem sodelovanju z družbo za tehnično sodelovanje (GTZ), Mednarodnim centrom za spreobrnitev v Bonnu (Bonn International Conversion Centre, BICC) in enoto za omejitev osebnega orožja v okviru Gospodarske skupnosti zahodnoafriških držav (ECOWAS) podprla strokovno delavnico, organizirano v International Peacekeeping Training Centre (KAIPTC) v Akri v Gani. Delavnica je bila namenjena izmenjavi dobrih praks in prednostnih nalog na področju osebnega in lahkega orožja v Zahodni Afriki. Udeležili so se je člani organizacij civilne družbe, vladnih agencij in regionalnih organizacij iz cele regije, pa tudi izven nje. Pred to delavnico je bil sestavljen in objavljen priročnik, ki je bil potrjen na delavnici in v katerem so zajeta vsa, po mnenju strokovnjakov, ustvarjalcev politik in raziskovalcev najbolj pereča vprašanja v zvezi z osebnim in lahkim orožjem.

Območje Velikih jezer (obdobje 2003–2009; celotni proračun v višini 12 900 000 EUR) Nemčija prispeva sredstva v skrbniški sklad Svetovne banke za večdržavni program demobilizacije in ponovnega vključevanja na območju Velikih jezer v višini 12,9 milijona EUR. Nemčija prispeva sredstva (7,5 milijona EUR) tudi za projekt boja proti nezakonitem širjenju osebnega in lahkega orožja, ki se izvaja v okviru podpore konferenci za območje Velikih jezer (2004–2011).

Razvojno sodelovanje in nadzor osebnega orožja (obdobje 2001–2008, celotni proračun v višini 3 452 000 EUR) Nemška vlada je vzpostavila sektorski projekt za razvojno sodelovanje in nadzor osebnega orožja (DECOSAC). Eden izmed ciljev projekta je razviti in testirati instrumente za nadzor osebnega orožja pri razvojnem sodelovanju. Julija 2008 je bil sektorski projekt za razvojno sodelovanje in nadzor osebnega orožja združen s sektorskim projektom za preprečevanje kriz in reformo varnostnega sektorja v skupni sektorski program za mir in varnost (s trajanjem od leta 2008 do leta 2014; proračun za obdobje 2008–2011 znaša 5 milijonov EUR). V okviru omejevanja in preprečevanja oboroženega nasilja program za mir in varnost vključuje vprašanja, povezana z osebnim in lahkim orožjem.

MADŽARSKA

Madžarska je v Natov skrbniški sklad Partnerstva za mir in za njegov projekt za uničenje osebnega in lahkega orožja in MANPADS v Ukrajini prispevala 14 000 EUR.

ITALIJA

Italija je leta 2008 odobrila finančni prispevek za mednarodne pobude, katerih cilj je omejitev nedovoljene trgovine z osebnim in lahkim orožjem, kot so ustrezni programi nadzora nad osebnim in lahkim orožjem v okviru ECOWAS in projekt UNDP/Bosna in Hercegovina za nadzor nad osebnim orožjem.

Italijanske oborožene sile, ki so sodelovale v večstranskih operacijah za ohranjanje in zagotavljanje miru, so po potrebi sodelovale tudi pri zbiranju in/ali zasegu in uničenju osebnega in lahkega orožja.

LITVA

V obdobju 2005–2008 je enota za obnovo province pod vodstvom Litve v afganistanski provinci Ghowr zbrala 1 710 kosov osebnega in lahkega orožja (451 v letu 2008) in uničila več kot 3 300 kosov eksplozivnih teles.

NIZOZEMSKA

Leta 2008 je Nizozemska med drugim prispevala k naslednjim institucijam, projektom in dejavnostim na področju osebnega in lahkega orožja ter streliva:

— popis osebnega orožja, temeljno financiranje,

— ženevski forum, odpravljanje ovir za dosego napredka pri razorožitvi in nadzoru nad orožjem 07–08,

— sklad HALO, zbiranje in uničenje osebnega orožja, lahkega strelnega orožja ter streliva v Afganistanu,

— UNDP/Kosovo, Pobuda za nadzor osebnega orožja,

— UNIDIR, razvoj Protokola o oceni varnostnih potreb (II) in drugih študij,

— Regionalni center za lahko orožje (RECSA), izvajanje Deklaracije iz Nairobija in Protokola iz Nairobija na območju Velikih jezer in Afriškega roga,

— globalni program Saferworld, regionalni in drugi programi na področju osebnega in lahkega orožja,

— pomoč nacionalnim kontaktnim točkam za osebno in lahko orožje, izvajanje ugandskega nacionalnega akcijskega načrta,

— UNDP/Bosna in Hercegovina, uničenje osebnega in lahkega orožja ter streliva,

— MAG, tehnična pomoč za mobilno uničevanje osebnega in lahkega orožja v Burundiju,

— Asociacion para Politicas Publicas (APP), dejavnosti zoper širjenje in nedovoljeno trgovino z osebnim orožjem v Argentini,

— NAMSA/NATO skrbniški sklad, uničenje osebnega in lahkega orožja, ročno prenosljivih protiletalskih obrambnih sistemov (MANPADS) in streliva v Ukrajini.

POLJSKA

Poljska in Gruzija sta maja 2008 v Tbilisiju organizirali posvetovanja o nadzoru nad izvozom orožja ter blaga in tehnologije z dvojno rabo. Poljsko delegacijo, v kateri so bili predstavniki z ministrstev za zunanje zadeve ter gospodarstvo, sta sprejela namestnika gruzijskih ministrov za obrambo ter zunanje zadeve. Delovnih sej srečanj so se udeležili predstavniki gruzijskih ministrstev za zunanje zadeve, obrambo, pravosodje ter gospodarski razvoj. Razpravljali so predvsem o dveh vprašanjih:

1. gruzijski sistem nadzora izvoza v praksi, skladnost in preglednost sistema ter možnosti za njegovo izboljšanje;

2. okvir prihodnjega programa usposabljanj in seminarjev na področju nadzora izvoza.

Navedenemu posvetovanju je sledil dvodnevni (17. in 18. december 2008) seminar o pravnem pregledu v Varšavi, ki je bil v sodelovanju z Avstrijo, Nemčijo, Slovenijo in Švedsko organiziran za predstavnike gruzijskih organov za nadzor izvoza kot del sodelovanja EU v okviru dolgoročnega projekta EU v zvezi z izvozom blaga in tehnologije z dvojno rabo. Namen seminarja je bil predstaviti mednarodni in nacionalni pravni okvir na področju nadzora nad izvozom orožja ter blaga in tehnologije z dvojno rabo, zlasti osebnega in lahkega orožja.

PORTUGALSKA

Portugalske oborožene sile, ki so sodelovale v operacijah za ohranjanje in zagotavljanje miru, so vedno, kadar je bilo to potrebno, zasegle in uničile osebno in lahko orožje.

SLOVENIJA

Slovenska vlada je leta 1998 ustanovila Mednarodno ustanovo – fundacijo za razminiranje in pomoč žrtvam min (International Trust Fund for Demining and Mine Victims Assistance – ITF) kot humanitarno in neprofitno organizacijo. ITF pomaga državam v jugovzhodni Evropi, na Kavkazu in v Srednji Aziji pri razminiranju ter fizični in socialno-ekonomski rehabilitaciji žrtev min. Po več kot desetih letih izkušenj bo ITF program pomoči razširil tudi na področje ukrepanja v zvezi z osebnim in lahkim orožjem, trenutno pa v Albaniji izvaja enoletni projekt na temo ozaveščenosti o tveganju, vreden več kot 200 000 EUR, in pričakuje, da bodo prvi rezultati vidni v naslednjih nekaj letih.

ŠPANIJA

ZN (Združeni narodi)

Španija je leta 2008 prostovoljno prispevala 2 000 000 EUR v podporo projektu UNICEF za ponovno vključitev otrok vojakov v družbo. Španska mednarodna agencija za razvojno sodelovanje (AECID) je prostovoljno prispevala tudi k financiranju projektov za žrtve strelnega orožja, njihove družine in skupnosti, iz katerih izhajajo.

Organizacija za varnost in sodelovanje v Evropi

Španija je leta 2008 prostovoljno prispevala 400 000 EUR v podporo naslednjim projektom OVSE s politično-vojaško razsežnostjo:

— na področju osebnega in lahkega orožja: Belorusija in Tadžikistan,

— na področju konvencionalnega streliva, eksplozivov in detonatorjev: Gruzija (razvoj zmogljivosti za uničenje in upravljanje presežnega streliva) in Črna gora (uničenje presežnih zalog streliva),

— uničenje raketnega goriva („mélange“): Ukrajina in Kazahstan.

Organizacija Severnoatlantske pogodbe (NATO)

Španija je leta 2008 prostovoljno prispevala v podporo naslednjim projektom:

— fizična varnost orožja in skladišč streliva ter upravljanje skladišč streliva v Afganistanu: 150 000 EUR,

— razvoj zmogljivosti za uničenje orožja v Gruziji: 25 000 EUR.

Parlamentarni forum o osebnem in lahkem orožju

Dva španska poslanca sta redno sodelovala na parlamentarnem forumu o osebnem in lahkem orožju vse od njegove ustanovitve oktobra 2002 v Španiji. Za forum je Španija prostovoljno prispevala naslednje zneske: 30 000 EUR leta 2007 in 80 000 EUR leta 2008.

Gospodarska skupnost zahodnoafriških držav (ECOWAS)

Decembra 2005 je Španija z izvršilnim sekretariatom Gospodarske skupnosti zahodnoafriških držav (ECOWAS) podpisala memorandum o soglasju in se zavezala, da bo prispevala 1 000 000 EUR za dejavnosti in programe ECOWAS v obdobju 2006–2008, kar vključuje podporo programu za nadzor nad osebnim in lahkim orožjem v zahodni Afriki v vrednosti 750 000 EUR. Leta 2008 je bilo torej v ta namen dodeljenih 250 000 EUR.

Regionalni center Združenih narodov za mir, razorožitev in razvoj v Latinski Ameriki in na Karibskem otočju (UN-LiREC) in Program Združenih narodov za razvoj (UNDP)

Španija je zagotovila tudi finančno podporo za različne dejavnosti Regionalnega centra Združenih narodov za mir, razorožitev in razvoj v Latinski Ameriki in na Karibskem otočju (UNLIREC) (275 000 EUR) in Programa Združenih narodov za razvoj (UNDP) (600 000 EUR). Med te dejavnosti spadajo uničenje 42 537 kosov osebnega in lahkega orožja v okviru večletnega procesa uničenja strelnega orožja v Peruju (2007–2009), priprava priročnika o najboljših praksah za uničenje strelnega orožja, organizacija regionalnih srečanj itd.

Nevladne organizacije

Španija je leta 2008 prispevala prostovoljno pomoč za nevladni organizaciji Instituto de Enseñanza para el Desarrollo Sostenible (IEPADES) (Guatemala) (50 000 EUR) in Small Arms Survey (SAS) (100 000 EUR) v podporo njunim dejavnostim in raziskavam glede uporabe ženevske deklaracije o oboroženem nasilju in razvoju.

ŠVEDSKA

Ministrstvo za zunanje zadeve je leta 2008 financiralo študijo Mednarodnega mirovnega raziskovalnega inštituta v Stockholmu (SIPRI), ki je dokumentiralo in analiziralo informacije o prenosu osebnega in lahkega orožja, ki jih je v obdobju 2003–2006 zbral register Združenih narodov za konvencionalno orožje (UNROCA). Ugotovitve študije so bile predstavljene na tretjem dvoletnem zasedanju držav pogodbenic za obravnavo izvajanja akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ki je bilo julija 2008 v New Yorku.

Druge dejavnosti, ki jih je podprlo ministrstvo za zunanje zadeve:

— Small Arms Survey, Ženeva: 1 milijon SEK v temeljnem financiranju na leto (2005, 2006, 2007 in 2008);

— SIPRI (poleg temeljnega financiranja): 265 000 SEK leta 2008 za raziskovalni projekt o predložitvi osebnega in lahkega orožja s strani držav registru Združenih narodov za konvencionalno orožje (UNROCA) (glej zgoraj), 1 921 000 SEK leta 2008 za študijo o prenosih osebnega in lahkega orožja v Afriko; 1 885 000 SEK leta 2008 za urejanje letnega poročila SIPRI.

Projekti v zvezi z osebnim in lahkim orožjem, ki jih je podprla Sida, švedska mednarodna agencija za razvojno sodelovanje:

— UN-LiREC, 12 milijonov SEK (2008–2012),

— parlamentarni forum o osebnem in lahkem orožju (globalna organizacija), 4,6 milijona SEK (2008–2010),

— OVSE Ukrajina, uničenje zalog raketnega goriva „mélange“, 15 milijonov SEK (2008–2010),

— Program UNICEF za osebno in lahko orožje, 15,5 milijona SEK (2006–2009),

— program Saferworld (delo, povezano z osebnim in lahkim orožjem), 12,6 milijona SEK (2007–2009).

Sida je poleg tega podprla program za razorožitev, demobilizacijo in ponovno vključitev v družbo (DDR) v Ugandi, ki je bil namenjen predvsem demobilizaciji nekdanjih otrok vojakov in njihovi ponovni vključitvi v družbo; za obdobje 2008–2010 je prispevala 6 milijonov SEK.

Akademija Folke Bernadotte si prizadeva za vzdrževanje in širjenje mednarodne mreže strokovnjakov za razorožitev, demobilizacijo in ponovno vključitev v družbo, v okviru katere se lahko izmenjujejo teoretično in praktično znanje ter izkušnje. Akademija je članica integrirane skupine DDR za usposabljanje, ki je skupina institucij za usposabljanje s skupnim namenom razvoja in izmenjave gradiva, ki temelji na integriranih standardih ZN za DDR (IDDRS). Na Švedskem vsako leto (tudi leta 2008) organizira tečaje na temo DDR in spodbuja usposabljanje na tem področju v drugih državah in mednarodnih misijah.

ZDRUŽENO KRALJESTVO

Združeno kraljestvo je leta 2008 prispevalo k naslednjim dejavnostim, povezanim z osebnim in lahkim orožjem:

— podpora regionalnemu centru za osebno in lahko orožje s sedežem v Nairobiju, ki državam v srednji in vzhodni Afriki pomaga okrepiti nadzor nad tovrstnim orožjem,

— temeljno financiranje za projekt Small Arms Survey,

— podpora sklopu ocen veljavne zakonodaje na področju prenosa orožja v okviru programa Saferworld,

— usposabljanje o nadzoru in sledenju osebnega in lahkega orožja v Braziliji, Salvadorju in Mozambiku,

— tehnična pomoč Republiki Kongo za identifikacijo osebnega in lahkega orožja, ravnanje z njim, njegovo skladiščenje in uničenje,

— kampanje ozaveščanja za spodbujanje učinkovitega nadzora izvoza,

— podpora prizadevanjem za razorožitev in demobilizacijo nekdanjih borcev v Sudanu.

Od leta 2008 do 2010 bodo luksemburške oblasti financirale projekt, ki ga vodi evropski inštitut za raziskovanje in informacije o miru in varnosti (GRIP) v okviru krepitve mreže afriških nevladnih organizacij za preprečevanje konfliktov in vzpostavljanje miru. Ta projekt zajema vzpostavitev mreže osrednje- in zahodnoafriških nevladnih organizacij, ki se udejstvujejo na področjih kulture miru, vzpostavljanja miru ter boja proti širjenju lahkega orožja. Celoten prispevek za ta projekt znaša 285 000 EUR.

II.A.3 Udeležba na mednarodnih seminarjih in konferencah ter njihova organizacija

ESTONIJA

Predstavniki Estonije so dejavno sodelovali na številnih mednarodnih konferencah, tečajih in seminarjih, namenjenih problemom v zvezi z osebnim in lahkim orožjem, ki so jih organizirali ZN, OVSE, EU in druge mednarodne organizacije ter nevladne organizacije. Estonija tudi podpira pogajanja o mednarodni pogodbi o trgovini z orožjem.

Estonija je sodelujoča država v Wassenaarskem sporazumu.

Leta 2008 je predsedovala forumu OVSE za varnostno sodelovanje.

Tudi predstavniki vladnih agencij in organa, pristojnega za izdajo dovoljenj za izvoz (komisija za strateško blago), so dejavno sodelovali v delovnih skupinah Evropske unije za nadzor nad izvozom konvencionalnega orožja (COARM) in blaga z dvojno rabo (WPDUG).

Estonija vsako leto registru ZN za konvencionalno orožje in OVSE predloži letno poročilo.

IRSKA

Tudi Irska je sodelovala pri delu v okviru ženevskega procesa za osebno orožje, tj. pobude ženevskega foruma, ki združuje vlade, mednarodne organizacije in nevladne organizacije, ki se redno neformalno posvetujejo v zvezi s spodbujanjem in spremljanjem izvajanja akcijskega programa za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje. Irska je tudi leta 2008 zagotovila sredstva za navedeni forum.

Sredstva je zagotovila tudi za mednarodno akcijsko mrežo za osebno orožje, združenju organizacij civilne družbe, ki si prizadevajo zaustaviti širjenje in zlorabo osebnega in lahkega orožja.

SLOVENIJA

Slovensko predsedstvo je od 4. do 6. maja 2008 v Ljubljani organiziralo prvi seminar v skladu s Skupnim ukrepom 2008/230/SZVP o spodbujanju nadzora izvoza konvencionalnega orožja ter načeli iz Kodeksa ravnanja pri izvozu orožja; udeleženci so bili vladni uradniki iz šestih držav jugovzhodne Evrope, ki sodelujejo v postopku izdajanja izvoznih dovoljenj za orožje.

II.A.4 Druge pobude

LUKSEMBURG

Od leta 2008 do 2010 bodo luksemburške oblasti financirale projekt, ki ga vodi evropski inštitut za raziskovanje in informacije o miru in varnosti (GRIP) v okviru krepitve mreže afriških nevladnih organizacij za preprečevanje konfliktov in vzpostavljanje miru. Ta projekt zajema vzpostavitev mreže osrednje- in zahodnoafriških nevladnih organizacij, ki se udejstvujejo na področjih kulture miru, vzpostavljanja miru ter boja proti širjenju lahkega orožja. Celoten prispevek za ta projekt znaša 285 000 EUR.

ŠPANIJA

Španija je pripravila „Peti seminar o osebnem in lahkem orožju“, katerega glavna tema je bila prihodnost akcijskega programa Združenih narodov in osnutek pogodbe o trgovini z orožjem; organiziran je bil od 18. do 22. februarja 2008 v mestu Cartagena de Indias (Kolumbija); poleg tega je bil od 28. do 30. aprila 2008 organiziran subregionalni seminar o ženevski deklaraciji o oboroženem nasilju in razvoju v mestu La Antigua (Guatemala), in sicer v okviru projektov usposabljanja in pomoči pod vodstvom španske agencije za mednarodno razvojno sodelovanje (AECID).

SLOVENIJA

Delovna skupina za globalno razoroževanje in nadzor nad oborožitvijo (CODUN) je v času slovenskega predsedovanja začela tudi z razpravami o možnosti vključitve elementa osebnega in lahkega orožja v politične sporazume med EU in tretjimi stranmi.

II.B Sodelovanje pri delu mednarodnih organizacij in v regionalnih dogovorih na področju konvencionalnega orožja, predvsem osebnega in lahkega orožja

EU je še naprej podpirala izvajanje akcijskega programa ZN za področje osebnega in lahkega orožja, ki ostaja temelj tozadevnih prizadevanj na svetovni ravni. Na bienalnem srečanju držav pogodbenic julija v New Yorku so bile podane izjave EU, oblikovano pa je bilo tudi končno poročilo, sprejeto z glasovanjem, ki ga je izsilil Iran; ta se je glasovanja skupaj z Zimbabvejem vzdržal. V poročilu sta dejansko predvidena izboljšanje in okrepitev izvajanja akcijskega programa ZN; usmerjalo bo prihodnje dejavnosti EU na tem področju.

EU še naprej močno spodbuja napredek pri krepitvi nadzora glede prenosa osebnega in lahkega orožja ter pripadajočega streliva. EU je leta 2008 praznovala deseto obletnico kodeksa ravnanja EU pri izvozu orožja, ki je precej prispeval k temu cilju. Poleg tega Evropska unija še naprej pripisuje velik pomen prizadevanjem v okviru Wassenaarskega sporazuma.

EU je še naprej dejavna udeleženka procesa za sprejetje pogodbe o trgovini z orožjem. Države članice EU so se dejavno vključile v delo skupine vladnih strokovnjakov, ki jo je imenoval generalni sekretar Združenih narodov (in v katero je včlanjenih sedem držav članic EU). EU še naprej spodbuja tretje države, naj podprejo ta proces. Vse države članice so bile med 110 državami podpornicami 63. resolucije prvega odbora Generalne skupščine ZN, ki poziva k ustanovitvi odprte delovne skupine, da bi poenostavili nadaljnjo obravnavo izvajanja priporočil iz poročila generalnega sekretarja, pripravljenega ob pomoči skupine vladnih strokovnjakov.

AVSTRIJA

Avstrija je na področju osebnega in lahkega orožja dejavno sodelovala v okviru EU pa tudi pri delu mednarodnih in regionalnih organizacij, kot so Združeni narodi, OVSE in Evroatlantski partnerski svet, pa tudi v okviru Wassenaarskega sporazuma o režimu nadzora izvoza na Dunaju.

BELGIJA

Belgija je leta 2008 financirala številne projekte ter organizacije, ki se ukvarjajo z vprašanjem destabilizirajočega širjenja osebnega in lahkega orožja:

— podpora in razvoj zmogljivosti za pripravo nacionalnih akcijskih načrtov na področju osebnega in lahkega orožja v Burundiju, DR Kongo in Ruandi (evropski inštitut za raziskovanje in informacije o miru in varnosti),

— boj proti širjenju osebnega in lahkega orožja v Bangladešu, v južni Aziji, v okviru programa Saferworld,

— objava letnega poročila v okviru projekta Small Arms Survey,

— analiza osebnega in lahkega orožja, zaseženega v Kolumbiji, zaradi ocene in izboljšanja evropskega nadzora izvoza tovrstnega orožja (univerza v Gentu),

— boj proti nedovoljeni proizvodnji strelnega orožja in trgovini z njim v Kolumbiji (Urad za droge in kriminal pri ZN – UNODC/PNUCID),

— Skrbniški sklad NATO za podporo umiku Kosovske zaščitne enote (Kosovo Protection Corps – KPC) (NATO),

— pobuda za nadzor nad osebnim orožjem na Kosovu – KOSSAC (UNDP),

— program o osebnem orožju v Bosni in Hercegovini – SACBIH (UNDP).

FINSKA

Finska je tudi leta 2008 dejavno sodelovala pri delovanju mednarodnih organizacij in regionalnih ureditev pri vprašanjih, povezanih z osebnim in lahkim orožjem. Finska izvaja v nadaljevanju navedene dejavnosti, poleg tega pa sodeluje tudi na sestankih in pri oblikovanju poročil EU, ZN, OVSE, NATO/EAPC in Wassenaarske skupine.

Ukvarja se tudi z naslednjimi dejavnostmi:

— dodelitev pomožnega uradnika foruma za varnostno sodelovanje Centru za preprečevanje konfliktov v OVSE, ki je pristojno za vprašanja v zvezi z osebnim orožjem,

— predsedovanje delovni skupini za ženevski proces za osebno orožje na bienalnem zasedanju držav leta 2008,

— sodelovanje v osrednji skupini ženevske deklaracije o oboroženem nasilju in razvoju ter pomoč pri praktičnem izvajanju deklaracije, zlasti v Keniji,

— finančni prispevek k projektu Small Arms Survey za izdajo letopisa za leto 2006 (skupaj 20 000 EUR),

— finančni prispevek k projektu UNIDIR (Inštitut Združenih narodov za raziskave v zvezi z razoroževanjem) o izvajanju akcijskega programa ZN v zvezi z osebnim in lahkim orožjem in analizi poročil, ki so jih države predložile za obdobje 2006–2008 (skupaj 20 000 EUR).

FRANCIJA

Ob upoštevanju dejstva, da se vprašanje osebnega in lahkega orožja običajno ne pojavlja v sporazumih Evropske unije s tretjimi državami s področja SZVP, je Francija poskrbela, da je bil v času francoskega predsedovanja Svetu EU člen o tem vprašanju sprejet kot eno od t. i. političnih določil. Ta odločitev bi morala pripomoči k učinkovitejšemu izvajanju strategije EU za preprečevanje nedovoljenega kopičenja osebnega in lahkega orožja in pripadajočega streliva ter trgovine z njim (2005), kaže pa na pomen, ki ga Evropska unija pripisuje tej nevarnosti.

Francija je v času predsedovanja Svetu EU podprla začetek dialoga o osebnem in lahkem orožju med EU in Kitajsko, s katerim naj bi spodbudili odgovornejši pristop glede prenosa lahkega orožja in streliva, zlasti v Afriki.

Predlagala je, naj Delovna skupina za globalno razoroževanje in nadzor nad oborožitvijo (CODUN) preuči možnost financiranja projektov za učinkovitejše izvajanje pobude za boj proti nedovoljeni trgovini z osebnim in lahkim orožjem po zračnih poteh. Navedena pobuda predvideva vzpostavitev izmenjave informacij prek Sitcena o letalskih družbah, osumljenih vpletenosti v takšno trgovino, ter določa merila glede razpisov ukrepov.

NEMČIJA

Nemčija dejavno sodeluje v mednarodnih in regionalnih organizacijah ter pri ureditvah v zvezi z osebnim in lahkim orožjem ter pripadajočim strelivom. Med temi večstranskimi mehanizmi so predvsem ZN, OVSE, NATO in Wassenaarski sporazum. Nemčija v okviru teh organizacij redno pošilja nacionalne strokovnjake na ocenjevalne obiske, delavnice in seminarje.

LITVA

Litva je redno sodelovala pri dogodkih na področju osebnega in lahkega orožja, ki so jih organizirali ZN, OVSE, EU in NATO. Združenim narodom je predložila poročila za izvajanje akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje. Pripravila je tudi letno poročilo na podlagi kodeksa ravnanja EU pri izvozu orožja ter za register Združenih narodov za konvencionalno orožje, zbrala informacije o uvozu in izvozu osebnega in lahkega orožja ter o presežku tega orožja oziroma orožju, ki je bilo zaseženo in uničeno v skladu z dokumentom OVSE o osebnem in lahkem orožju, ravno tako pa tudi druga zadevna poročila in podatke.

NIZOZEMSKA

Nizozemska je članica osrednje skupine ženevske deklaracije o oboroženem nasilju in razvoju in dejavno sodeluje pri izvajanju deklaracije. Leta 2008 je financirala organizacijo regionalne konference za države vzhodne in jugovzhodne Evrope.

Nizozemska je članica mreže delovne skupine OECD/DAC-INCAF za omejevanje oboroženega nasilja in zmanjševanje revščine in si dejavno prizadeva, da bi dodatno spodbudili nadaljnje vključevanje politike o osebnem in lahkem orožju/politike o oboroženem nasilju ter načrtovanje v zvezi z njo v razvojne okvire in programe reform varnostnega sektorja.

Nizozemska podpira akcijski program ZN in ustrezne resolucije v okviru Prvega odbora Generalne skupščine Združenih narodov. Poleg tega se zavzema za boljše razumevanje problema osebnega in lahkega orožja v najširšem pomenu, saj podpira raziskovalne institute, kot je institut v Ženevi, ki izvaja projekt Small Arms Survey, Inšitut za varnostne študije in njegov program o upravljanju orožja, ter študije v okviru inštituta UNIDIR.

III.1 Združeni narodi

AVSTRIJA

Avstrija je sodelovala na tretjem dvoletnem zasedanju držav pogodbenic akcijskega programa ZN za boj proti nezakoniti trgovini z osebnim in lahkim orožjem ter sofinancirala tudi udeležbo afriških držav v razvoju na tem zasedanju.

Avstrija še naprej podpira proces izvajanja akcijskega programa ZN na področju osebnega in lahkega orožja in je sekretariatu ZN predložila nacionalni poročili za leti 2007 in 2008, v katerih so tudi informacije o označevanju in sledenju.

BELGIJA

Belgija je sodelovala na tretjem dvoletnem zasedanju držav pogodbenic za obravnavo izvajanja akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ki je bilo od 14. do 18. julija 2008 v New Yorku.

Na razpravi o razoroževanju, ki je bila organizirana 19. novembra 2008 v Varnostnem svetu ZN na pobudo Kostarike, je Belgija podprla sprejetje mednarodne pogodbe o trgovini z orožjem, s katero bi izboljšali varnost ljudi, zlasti najbolj ranljivega prebivalstva, kot so otroci.

BOLGARIJA

Bolgarija je v poročevalnem obdobju 2008 sodelovala na tretjem dvoletnem zasedanju držav pogodbenic za obravnavo izvajanja akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ki je bilo od 14. do 18. julija 2008 v New Yorku. Pred zasedanjem je predstavila svoje nacionalno poročilo o izvajanju navedenega akcijskega programa, vključno z informacijami o označevanju in sledenju.

CIPER

Ciper pošilja Združenim narodom poročila o izvajanju akcijskega programa za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje. V tej zvezi je treba opozoriti na nacionalno poročilo o izvajanju akcijskega programa ZN, ki ga je Ciper predložil julija 2008, tj. pred tretjim dvoletnim zasedanjem konference držav pogodbenic za obravnavo izvajanja akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje v New Yorku (14.–18. julij 2008). Poleg tega uradu UNHCHR zagotavlja informacije (na podlagi sklepa 124/2004) o „preprečevanju kršitev človekovih pravic, ki jih povzroča razpoložljivost in zloraba osebnega in lahkega orožja“.

ČEŠKA REPUBLIKA

Češka republika je podprla pobude za spodbujanje in izvajanje mehanizma za sledenje orožju (International Tracing Instrument – ITI). Kot del teh prizadevanj je Češka republika prostovoljno prispevala 1,8 milijona CZK (95 969 USD) Skrbniškemu skladu ZN za utrjevanje miru s pomočjo praktičnih ukrepov za razorožitev ter tako Uradu ZN za razorožitev (UNODA) pomagala v Pragi pripraviti seminar o označevanju osebnega in lahkega orožja, z udeleženci iz 15 vzhodno-, južno- in severnoafriških držav. Češka republika bo sogostiteljica tega seminarja, na njem pa bo predstavila svoje tehnično strokovno znanje in izkušnje.

Združenim narodom je predložila poročila za izvajanje akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje.

FINSKA

Finska je na tretjem dvoletnem zasedanju držav pogodbenic o osebnem in lahkem orožju, ki je bilo julija 2008 v New Yorku, sodelovala kot članica urada konference pogodbenic.

Še naprej je spodbujala mednarodna prizadevanja za krepitev nadzora izvoza orožja in preprečevanje širjenja osebnega in lahkega orožja.

Finska je že od vsega začetka odločna zagovornica mednarodne pogodbe o trgovini z orožjem. Leta 2008 je bila članica skupine vladnih strokovnjakov za to pogodbo v okviru ZN in tudi v letu 2009 sodeluje pri delu odprte delovne skupine. Finska je ena od članic urada te skupine.

FRANCIJA

Medtem ko je bilo drugo dvoletno zasedanje držav pogodbenic akcijskega programa Združenih narodov o osebnem in lahkem orožju leta 2006 neuspešno, se je naslednje, tretje zasedanje končalo s sprejetjem poročila. Francija je v vlogi predsedujoče Svetu EU poskrbela za uskladitev med predstavniki držav članic, s čimer je omogočila utrditev stališča EU o izbranem postopku, v govoru pa je obžalovala, da se je bilo treba za sprejetje poročila zateči h glasovanju. K umiku pridržkov nekaterih držav so pripomogla tudi srečanja trojk.

Francija je sodelovala pri delu skupine vladnih strokovnjakov, katere naloga je bil razmislek o nadaljnjem ukrepanju za tesnejše sodelovanje glede vprašanja presežkov zalog konvencionalnega streliva; skupina se je leta 2008 sestala trikrat in svoje poročilo objavila v dokumentu ZN A/63/182.

NEMČIJA

Nemčija je leta 2008 dejavno sodelovala v skupini vladnih strokovnjakov, ki je preučevala izvedljivost, področje uporabe in osnutek parametrov mednarodne pogodbe o trgovini z orožjem. Nemčija je vedno zagovarjala svojo restriktivno nacionalno politiko nadzora nad orožjem, kar zadeva vojaško opremo na mednarodni ravni. Zato dejavno podpira splošno veljavno pogodbo o trgovini z orožjem in se zavzema za celovit pristop glede takšnega instrumenta. Nemška vlada si bo še naprej prizadevala, da bi pri državah uvoznicah pa tudi pri državah izvoznicah pridobila podporo za prepričljivo pogodbo o trgovini z orožjem.

IRSKA

Irska je sodelovala na tretjem dvoletnem zasedanju držav pogodbenic za obravnavo izvajanja akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ki je bilo od 14. do 18. julija 2008 v New Yorku.

ITALIJA

Italija je leta 2008 dejavno sodelovala na tretjem dvoletnem zasedanju držav pogodbenic za obravnavo izvajanja akcijskega programa ZN iz leta 2001 za preprečevanje nezakonite trgovine z osebnim in lahkim orožjem, ki je bilo v New Yorku. Kot članica Prvega odbora Generalne skupščine ZN je podprla vse resolucije za omejitev nedovoljene trgovine z osebnim in lahkim orožjem ter za krepitev mednarodnega sodelovanja na področju nadzora nad tem orožjem.

Italija je bila leta 2008 tudi članica skupine vladnih strokovnjakov za pogodbo o trgovini z orožjem v okviru ZN ter v ustreznih razpravah znova poudarila, da podpira konkretne ukrepe za sprejetje take pogodbe.

LITVA

Litva je predsedovala tretjemu dvoletnemu zasedanju držav pogodbenic za obravnavo izvajanja akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ki je bilo od 14. do 18. julija 2008 v New Yorku.

LUKSEMBURG

Luksemburg je na 63. zasedanju Generalne skupščine ZN v okviru Prvega odbora sodeloval pri pobudi za oziroma glasoval za različne resolucije s področja osebnega in lahkega orožja ter streliva.

Luksemburg je prostovoljno prispeval 50 000 EUR k projektu UNDP: „Kosovo Small Arms Control Initiative“ (Pobuda za nadzor osebnega orožja na Kosovu).

MALTA

Malta je UNODA predložila svoje nacionalno poročilo za leto 2008 o izvajanju akcijskega programa ZN. Vlada Malte si je vedno prizadevala za dosledno politiko, tj. da ne proizvaja ali izvaža orožja, vključno s konvencionalnim orožjem in vojaško opremo, v druge države.

Udeležila se je tretjega dvoletnega zasedanja držav ZN za obravnavo izvajanja akcijskega programa Združenih narodov za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ki je bilo od 14. do 18. julija v New Yorku.

PORTUGALSKA

Portugalska se je leta 2008 udeležila tretjega dvoletnega zasedanja držav pogodbenic akcijskega programa ZN za boj proti nezakoniti trgovini z osebnim in lahkim orožjem ter na 63. zasedanju Generalne skupščine ZN podprla vse resolucije o osebnem in lahkem orožju ter strelivu.

Portugalska odločno podpira proces v smeri pravno zavezujočega instrumenta o konvencionalnem orožju (vključno z osebnim in lahkim orožjem), zato je na različnih forumih ponovno izrazila podporo celoviti pogodbi o trgovini z orožjem.

Portugalska podpira mednarodna prizadevanja za večjo preglednost na področju izvoza orožja in zato registru ZN vsako leto predloži podatke o uvozu in izvozu konvencionalnega orožja, vključno z osebnim in lahkim orožjem.

ROMUNIJA

Romunija je tudi leta 2008 še naprej sodelovala pri delu mednarodnih organizacij in regionalnih ureditev, kar zadeva vprašanja, povezana z osebnim in lahkim orožjem.

Romunija je bila leta 2008 aktivna članica v skupini vladnih strokovnjakov ZN za pogodbo o trgovini z orožjem ter tudi leta 2009 še naprej sodeluje pri prizadevanjih odprte delovne skupine.

Romunska nacionalna agencija za nadzor izvoza je tudi leta 2008 v sodelovanju s programom UNDP Evropske unije za nadzor osebnega orožja (EUSAC) v Republiki Albaniji organizirala delavnico za uradnike albanske vlade z ministrstva za obrambo (organ za nadzor izvoza) in ministrstva za zunanje zadeve.

SLOVENIJA

Slovenija je sodelovala pri izvajanju akcijskega programa ZN in sekretariatu ZN predložila nacionalno poročilo o izvajanju tega programa.

V času slovenskega predsedovanja Svetu v prvi polovici leta 2008 je bila posebna seja Delovne skupine za globalno razoroževanje in nadzor nad oborožitvijo (CODUN) posvečena vprašanju osebnega in lahkega orožja ter pripadajočega streliva. Ta junijska seja je pripomogla k boljši usklajenosti in povezanosti, zlasti kar zadeva delo pri projektih in tehničnem sodelovanju na podlagi različnih finančnih instrumentov EU. Predstavniki NAMSA in SEESAC so obvestili države članice o najnovejših dogajanjih v zvezi z njihovimi projekti ter si izmenjali mnenja o možnostih sodelovanja v prihodnje.

Izvajanje akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje iz leta 2001 je ena od glavnih prednostnih nalog Slovenije na področju razoroževanja. Priprave EU na dvoletno srečanje držav pogodbenic julija 2008 v New Yorku so zajemale vsestransko razpravo EU in izmenjavo mnenj s partnerji.

SLOVAŠKA

Slovaška na področju nadzora nad izvozom spoštuje mednarodne zaveze, ki izhajajo iz zadevnih resolucij Varnostnega sveta ZN.

Slovaška je ena izmed podpisnic Protokola ZN o nezakoniti proizvodnji strelnega orožja, njegovih sestavnih delov in streliva ter prometu z njimi, ki dopolnjuje Konvencijo ZN proti mednarodnemu organiziranemu kriminalu.

ŠPANIJA

Na področju osebnega in lahkega orožja je Španija sodelovala pri vsem delu v okviru ZN, OVSE, Wassenaarskega sporazuma in parlamentarnega foruma o osebnem in lahkem orožju.

Španija je podprla pobudo, ki so jo spodbujale številne NVO prek kampanje za nadzor nad orožjem, in sodelovala v skupini vladnih strokovnjakov, ki jih je generalni sekretar Združenih narodov izbral, da preučijo izvedljivost, področje uporabe in parametre prihodnje pogodbe o mednarodni trgovini z orožjem (ATT).

ŠVEDSKA

Švedska je leta 2008 zlasti prek ministrstva za zunanje zadeve in švedske mednarodne agencije za razvojno sodelovanje (Sida) še naprej podpirala več institucij, projektov in dejavnosti, katerih cilj je preprečevanje, zatiranje in izkoreninjenje vseh vidikov nezakonite trgovine z osebnim in lahkim orožjem, kakor je navedeno v akcijskem programu ZN.

Istega leta je sodelovala pri delu tretjega dvoletnega zasedanja držav ZN za obravnavo izvajanja akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje iz leta 2001, ki je bilo v New Yorku. Švedska podpira akcijski program in vse ustrezne resolucije v okviru GS ZN/Prvega odbora.

Švedska vsako leto poroča prostovoljnemu registru ZN za konvencionalno orožje in od leta 2007 tudi o izvozu osebnega in lahkega orožja.

ZDRUŽENO KRALJESTVO

Združeno kraljestvo se je udeležilo tretjega dvoletnega zasedanja držav ZN za obravnavo izvajanja akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, pri čemer se je zavzelo za dodatne ukrepe na področju nedovoljenega posredovanja osebnega in lahkega orožja. Prav tako je podprlo izvajanje nacionalnih načrtov ter regionalnih in mednarodnih sporazumov o nadzoru nad osebnim in lahkim orožjem, kot je akcijski program ZN.

III.2 Prvi odbor Generalne skupščine ZN

AVSTRIJA

Avstrija je na 63. zasedanju Generalne skupščine ZN sodelovala pri pobudi za naslednje resolucije:

— resolucija 63/66 o pomoči državam za obvladovanje nezakonitega prometa z osebnim in lahkim orožjem in zbiranje tega orožja,

— resolucija 63/72 o vseh vidikih nezakonitega trgovanja z osebnim in lahkim orožjem.

BOLGARIJA